**AZ ALSÓ- TISZA-MENTI TÖBBCÉLÚ ÓVODÁK és MINI BÖLCSŐDÉK**

**MINI BÖLCSŐDÉINEK működéséről a**

**FŐIGAZGATÓ**

**ÉVES BESZÁMOLÓJA**

****

**2024/2025 GONDOZÁSI - NEVELÉSI ÉV**

Felgyő, 2025. augusztus 15.

Készítette: Szabóné Pálinkás Györgyi

Főigazgató

**Tartalomjegyzék**

[Bevezető 3](#_Toc204369860)

[Intézmény adatai 5](#_Toc204369861)

[Ellátandó alaptevékenységek 5](#_Toc204369862)

[Bölcsődéink nyitvatartási rendje: 6](#_Toc204369863)

[Nyári időszak 6](#_Toc204369864)

[Felvétel, beiratkozás időpontja: 7](#_Toc204369865)

[Bölcsődei ellátás megszűnésének módjai: 8](#_Toc204369866)

[2024-2025. évi működési adatok, kihasználtság 9](#_Toc204369867)

[Mini Bölcsődei étkeztetés 10](#_Toc204369868)

[A bölcsődei térítési díjak 11](#_Toc204369869)

[Ellátottak érdekképviselete 12](#_Toc204369870)

[Személyi feltételek 13](#_Toc204369871)

[Továbbképzések 13](#_Toc204369872)

[Tárgyi feltételek 14](#_Toc204369873)

[**Fejlesztések** 16](#_Toc204369874)

[Bölcsődei nevelési-gondozási feladatok 18](#_Toc204369875)

[Nevelési célok és feladatok kisgyermekkorban 19](#_Toc204369876)

[A nevelés főbb helyzetei: 21](#_Toc204369877)

[**A szakmai munka rövid bemutatása:** 22](#_Toc204369878)

[Tervezés 23](#_Toc204369879)

[Megvalósult Programok 24](#_Toc204369880)

[Gyermekvédelmi munka 24](#_Toc204369881)

[Az intézmény kapcsolatrendszere 25](#_Toc204369882)

[**Elégedettség mérése** 26](#_Toc204369883)

[Ellenőrzések 29](#_Toc204369884)

[**Külső Ellenőrzés** 29](#_Toc204369885)

[**Belső ellenőrzések** 30](#_Toc204369886)

[Összegzés 31](#_Toc204369887)

„ A gyerekek figyelnek bennünket, és nekünk óriási a felelősségünk abban, hogy jó példát mutassunk nekik.”

(Luc Besson)

# **Bevezető**

A beszámoló készítése mindig visszatekintés az eltelt nevelési évre, az elvégzett és el nem végzett, vagy a nevelési év munkatervében az elnapolt feladatok számba vételére.

Olyan zárszámadás, amely a munkatervben előirányzott feladatok teljesüléséről, értékeléséről


szól. A beszámoló készítése körültekintő – elemző, feltáró, értékelő – munkát igényel, hiszen a szülői közösség (Érdekképviseleti Fórum tagjai) és a fenntartó Társulási Tanács képviselői ez alapján látnak bele a bölcsőde működésébe, az ellátás szervezésébe.

A gyermekek védelméről és gyámügyi igazgatásról szóló 1997. évi XXXI. törvény (Gyvt.) 42. § (1) bekezdésében foglaltaknak megfelelően, a bölcsőde, mini bölcsőde feladata, a családban nevelkedő 3 éven aluli gyermekek napközbeni ellátása, szakszerű gondozása és nevelésének biztosítása.

Bölcsődei ellátás keretében a gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük - ideértve a gyermekgondozási díj folyósítása melletti munkavégzést is -, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik.

A gyermekek napközbeni ellátását különösen az olyan gyermek számára kell biztosítani, akinek a szülője, gondozója szociális helyzete miatt az ellátásról nem tud gondoskodni, akinek fejlődése érdekében állandó napközbeni ellátásra van szüksége, akit egyedülálló vagy időskorú személy nevel. A bölcsődei nevelésnek minden esetben a családi neveléssel összhangban szükséges megvalósulnia.

Célom volt, hogy gondozásunk, nevelési módszereink sikeresek legyenek, minden gyermek minden nap, a Maslow -i piramis által megfogalmazott életszükségletek szerint ki legyenek elégítve.



A piramis alapja, hogy a gyermek fiziológiás szükségleteit (minőségi étrend, megfelelő pihenés elősegítése, nagymozgás, megfelelő játék mennyiség) megkapja. A gyermekétkeztetés biztosítja számunkra a megfelelő tápanyagban gazdag élelmet, ami a kisgyermek fejlődéséhez nélkülözhetetlen. Arra törekszünk, hogy ha szomjas valaki, akkor kapjon inni, ha éhes kapjon enni, és ha fáradt, akkor tudjon lepihenni. Biztosítjuk a tanuláshoz szükséges játékot is. A piramis második eleme a biztonság, a gyermek biztonságérzetét növeli, ha gondoskodó felnőttek tevékenykednek körülötte. Egy nyugodt kiegyensúlyozott gyermek nyitottá válik a felnőttekkel és a társaival is egyaránt. Mivel integráló intézmény, fontos az elfogadás szempontjából a nyitottság. A bölcsődében törekszünk az állandóságra, a napirendre és a saját kisgyermeknevelő rendszer szabályainak betartására. Bölcsődés gyermek nevelésének sikerességét tevékenységei mutatják oly módon, hogy látható, ahogyan önállósága minden területen ütemesen fejlődik. Ilyen területek a szobatisztaság, öltözés, vetkőzés. Játéka változatos, felszabadult és vidám. Saját ötletei vannak, amit bátran meg is valósít. A sikerorientált gyermekek neveléséhez a körülöttük levő felnőttek felelőssége, szakmai elhivatottsága nélkülözhetetlen. Célunk továbbra is a szakmai értékek megőrzése, az új módszerek és tevékenységformák bevezetése.

# **Intézmény adatai**

Alsó- Tisza-menti Többcélú Óvodák és Mini Bölcsődék

6645 Felgyő Templom u. 1.

Telefon: 06/20-314-2367

E-mail: [ovodafelgyo@gmail.com](mailto:ovodafelgyo@gmail.com)

Székhely intézmény:

Alsó- Tisza-menti Többcélú Óvodák és Mini Bölcsődék (Mini Bölcsődéje)

6645 Felgyő, Templom utca 1.

Telefon: 06/20- 314-2367

E-mail: [ovodafelgyo@gmail.com](mailto:ovodafelgyo@gmail.com)

Mini Bölcsődei Tagintézmények:

**-Csanyteleki Óvoda és Mini Bölcsőde**

6647 Csanytelek Kossuth u. 12.

Telefon: 63/578-529

E-mail: [ovoda@csanytelek.hu](mailto:ovoda@csanytelek.hu)

**-Tömörkényi Mini Bölcsőde**

6646 Tömörkény Kossuth u. 101.

Telefon: 63/850-027

E-mail: [bolcsode@tomorkeny.hu](mailto:bolcsode@tomorkeny.hu)

# **Ellátandó alaptevékenységek**

**A bölcsőde formája:** a gyermekek védelméről és gyámügyi igazgatásról szóló 1997. évi XXXI. törvény (a továbbiakban: Gyvt.) alapján az intézmény a családban nevelkedő, a szülők munkavégzése, betegsége, vagy egyéb ok miatt ellátatlan gyermek nappali felügyeletét, gondozását, nevelését napközbeni, gyermekjóléti alapellátás keretében biztosítja napos mini bölcsődei szolgáltatásként.

A mini bölcsőde alapvető feladata a korszerű gondozási –nevelési módszerek alkalmazásával a gyermekek megfelelő szomatikus és pszichés szükségleteinek kielégítése, egészséges fejlődésük elősegítése. A Gyvt.42 § (5) bekezdése alapján a mini bölcsődei gondozási év szeptember 1-jétől a következő év augusztus 31-éig tart. A Gyvt. 42/A. § (1) bekezdése értelmében „bölcsődei ellátás keretében a gyermek húszhetes korától nevelhető és gondozható) az óvodai nevelésre nem érett gyermek esetén a gyermek negyedik életévének betöltését követő augusztus 31-éig.

# **Bölcsődéink nyitvatartási rendje:**

A mini bölcsődék munkanapokon 06.30.–17.00.óra között biztosítják a gyermekek nevelését, gondozását. Nyitvatartási idő: 10,5 óra.

A főigazgató minden év február 15-ig tájékoztatja a szülőket a bölcsődék nyári nyitvatartási rendjéről.

# **Nyári időszak**

A 2025-ös évben az intézményes ellátás a nyári időszakra 10 napra szünetelt. A Felgyői Mini Bölcsődében 2025. augusztus 18- 2025. augusztus 29-e a Csanyteleki Mini Bölcsődében 2025. július 21 – 2025. augusztus 01-e, a Tömörkényi Mini Bölcsődében 2025. augusztus 04- 2025. augusztus 15. e között. A nyári nagytakarítást ezen időszak alatt végeztük el.

A téli szünet Törvény által nem meghatározott bölcsődei szünet. Indokolt viszont a karácsonyi ünnepek nagyobb mértékű szülői szabadságolása, és az alacsony bölcsődei létszám miatt is. Előnye azonban a dolgozói szabadságok zökkenőmentes kiadása. A szülői igényeket felmértük az ügyelet igénybevételével kapcsolatosan, s mivel intézményegységeinkben nem volt igény ebben az időszakban ellátásra, így 2024. december hónap utolsó heteiben a karácsonyi ünnepek idején a Felgyői, Csanyteleki és a Tömörkényi Mini Bölcsőde is zárva tartott, a zárás időpontjáról a szülők tájékoztatása november 15.-ig megtörtént.

A bölcsődék napja megünnepléséről szóló 7/2010.(II.19.) SZMM utasítás, április 21.-ét a Bölcsődék Napjává nyilvánította, ezzel elismerve a szakemberek áldozatos munkáját, akik hivatásukkal a családok és a felnövekvő generációkat szolgálták és szolgálják. A bölcsődében dolgozó szakemberek számára méltó elismerés, hogy április 21.-ét, a gyermekek védelméről és a gyámügyi igazgatásról szóló1997.évi XXXI. törvény 2013 évtől immáron hivatalosan is nevelés, gondozás nélküli munkanappá nyilvánította.

Ezért, ha április 21-e, vagy ha az heti pihenőnapra vagy munkaszüneti napra esik, az azt követő legközelebbi munkanap, minden évben nevelés-gondozás nélküli munkanap. Az idei gondozási évben megvalósult.

# **Felvétel, beiratkozás időpontja:**

A GYED-extra bevezetése lehetővé teszi a GYED-en lévő szülő gyermekének bölcsődei felvételét, amennyiben a szülő keresőtevékenységet folytat. A gyermekvédelmi törvény az általános rendelkezéshez ad egy kisegítő szabályt, miszerint előnyben kell részesíteni a felvételi eljárás során azon kisgyermeket, akinek szociális-vagy egyéb ok miatt egészséges fejlődése érdekében szükséges a bölcsődei nevelés, gondozás.

Ezen túl különösen annak a gyermeknek kell biztosítani bölcsődei ellátást, akit egyedülálló vagy időskorú személy nevel, akivel együtt a családban három vagy több gyermeket nevelnek.

A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

A gyermekek mini bölcsődei felvétele egészévben a megüresedett férőhelyekre folyamatosan történt mindhárom tagintézményben.

Az ellátásban részesülő gyermekek a **KENYSZI** rendszerben rögzítésre kerültek, és napi jelentési kötelezettsége van az intézménynek az ellátottakról. Ez alapján részesül az intézmény állami normatív támogatásban.

A 191/2008. (VII.30.) Kormányrendelet szerinti igénybe vevői nyilvántartásba történő adatszolgáltatási kötelezettség azokra a szolgáltatókra terjed ki, akik normatív állami hozzájárulásban részesülnek, mint a gyermekjóléti és szociális ágazatban szolgáltatást nyújtó intézmények, így a mini bölcsődék is. Az adatszolgáltatás az igénybe vevők adatainak rögzítéséből és a napi jelentésből áll. Ennek értelmében a ténylegesen jelenlévő gyerekekről naponta jelentést kell küldenünk a Nemzeti Rehabilitációs és Szociális Hivatalhoz a KENYSZI internetes felületen. Ez az ellátott gyermek neve és TAJ száma alapján történik.

A jelentés elmaradása büntetést vonhat maga után. A jelentést a főigazgató és az óvodatitkár látja el, hiányzása esetén a helyettes vagy a vezető által megbízott személy feladata. Ez az előírás minden munkanapra vonatkozik, kivétel a bölcsőde zárva tartása alatti időszak (pl. nyári szünet), de ezt a tényt is jeleznünk és rögzítenünk kell.

A mindenkori költségvetési törvény értelmében a bölcsődék állami finanszírozása a beíratott és ellátott gyermekek után vehető igénybe. A támogatás szempontjából figyelembe vehető az adott hónapban valamennyi nyitvatartási napon az a gyermek, aki 10 napnál többet nem hiányzott.

A gyermek felvételét az erre rendszeresített szülő által kitöltött felvételi jelentkezési lap benyújtásával lehet kérni. Felvétel esetén a hátrányos, illetve a halmozottan hátrányos helyzetű gyermekek előnyt élveznek. A beiratkozás időpontja folyamatos, illetve április hónapban volt.

# **Bölcsődei ellátás megszűnésének módjai:**

A bölcsődei ellátás megszűnik:

* Határozott idejű elhelyezés esetén a megjelölt időtartam leteltével,
* Jogosultsági feltételek, okok megszűnésével - Az önkéntesen igénybe vett gyermekjóléti és gyermekvédelmi ellátás megszüntetését a jogosult, illetve törvényes képviselője kérelmezheti, melynek alapján a főigazgató az ellátást megszünteti.

-Az ellátás a megegyezés időpontjában, illetve ennek hiányában a megállapodásban foglaltak szerint szűnik meg.

-ha a gyermek a 3. életévét betöltötte, és a bölcsődei gondozási-nevelési év végéhez ért,

-ha gyermek testi, vagy szellemi fejlettségi szintje alapján még nem érett óvodai nevelésre, a 4. évének betöltését követő augusztus 31-ig nevelhető és gondozható a bölcsődében

A főigazgató az ellátást megszüntetheti:

* ha a jogosult a házirendet ismételten súlyosan megsérti,
* ha a szülői felügyeleti jogot gyakorló szülő vagy törvényes képviselő a gyermek 4 héten túli távollétét orvosi igazolással nem tudja igazolni, vagy ő maga korábban nem jelezte írásban a szüneteltetést.

A gyermekjóléti ellátás megszüntetéséről, illetve az ellene tehető panaszról írásban értesíti a jogosult törvényes képviselőjét. Egyet nem értés esetén a jogosult törvényes képviselője, az értesítés kézhezvételétől számított 8 napon belül a fenntartóhoz fordulhat. A fenntartó végrehajtó határozatáig az ellátást biztosítani kell.

A felvétel egész évben folyamatos, ha a férőhelyszám ezt lehetővé teszi.

# **2024-2025. évi működési adatok, kihasználtság**

Férőhely: Az adott bölcsőde Szolgáltatói nyilvántartásba vételi engedélyében engedélyezett férőhelyszám.

Beíratott: Az a gyermek, aki érvényes bölcsődei megállapodással rendelkezik.

Feltöltöttség: A beíratott gyermekek számának alakulása az adott bölcsőde férőhelyszáma alapján.

A mini bölcsődei férőhely alakulása a következőképpen történt:

Mini bölcsődéink 7 férőhelyes tagintézmények, melyek 1-1 csoportszobával rendelkeznek. Mindhárom tagintézményben, maximális volt a férőhely kihasználtsága (7 fő).

Az Édesanyák munkába állásával, egyre többen jelentkeznek felvételre. A felvételi kérelmet folyamatosan nyújthatják be a szülők. A jogszabályi változásokhoz és a már kialakult rendszerhez alkalmazkodva zajlott a gyermekek felvétele. 2024-2025. gondozási évben 21 fő gyermeket gondoztunk alapellátásban a közigazgatási területünkön, a három mini bölcsődében.

Az ellátást ténylegesen igénybe vevők napi létszámát nagyban befolyásolták az adott időszakban jelentkező megbetegedések. Változtak a szülői igények, az oktatási szünetekben az iskolás gyermekekkel együtt gyakran maradnak otthon a kisebb, bölcsődés testvérek is. A 2024-2025-es gondozási évben várólistán szerepelnek a Felgyői Mini Bölcsődében 7 fő kisgyermek, ebből 4 fő kisgyermek 2025 szeptemberében megkezdheti bölcsődei életét. A Csanyteleki Mini Bölcsődében 7 fő kisgyermek van várólistán, ebből 7 fő kisgyermek kezdheti meg 2025 szeptemberében bölcsődei életét. A Tömörkényi Mini Bölcsődében 8 fő kisgyermek van várólistán, ebből 5 fő kisgyermek kezdte meg és kezdheti meg 2025 szeptemberében bölcsődei életét. Az érett mini bölcsődés gyermekek szeptemberben kerülnek át az óvodába. Egész évben folyamatos a bölcsődei ellátás utáni érdeklődés, ekkor a szülők kitöltik a bölcsődei igénybejelentő lapot, s ennek alapján folyamatosan történik a mini bölcsődékbe a felvétel, a maximális férőhely kihasználtság érdekében. Az üres helyek betöltése folyamatos, de férőhely függvénye.

Gazdálkodási szempontból szükséges figyelemmel követni a gyermekek rendszeres bölcsőde látogatását, és a hiányzások mértékének minimalizálását.

A 2018 évi költségvetési törvény bölcsődei támogatásra vonatkozó rendelkezései alapján az adott hónapban valamennyi nyitvatartási napon figyelembe vehető támogatás szempontjából az a gyermek, aki 10 napnál többet a hónapban nem hiányzott.

Nem vehető figyelembe ugyanakkor az adott hónap egyetlen nyitvatartási napján sem az a gyermek, aki a hónapban 10 napnál többet hiányzott.

Ugyanakkor a beíratott és a támogatás szempontjából figyelembe vett gyermekek létszáma egyetlen alkalommal és összesen sem haladhatja meg a szolgáltatói nyilvántartásban szereplő férőhelyszámot.

A bölcsődés korosztálynál, még rendszeres bölcsőde látogatás mellett is nagyobb a hiányázások aránya, mint más korosztálynál. Ennek oka, hogy itt kerül kapcsolatba a gyermek először a közösséggel, és a közösségi élettel együtt járó nagyobb fertőzési kockázattal.

# **Mini Bölcsődei étkeztetés**

Az Alsó- Tisza-menti Önkormányzati Társulás Társulási Tanácsa az étkezési díjon felül gondozási díjat nem állapított meg a bölcsődei gondozásért, ezzel is támogatni szeretné a kisgyermekes családokat.

2015. szeptember 01-től módosításra került gyermekek védelméről és a gyámügyi igazgatásról szóló 1997. évi XXXI. törvény, az ingyenes bölcsődei és óvodai gyermekétkeztetés kiterjesztése érdekében (328/2011.(XII.29.) Kormányrendelet)

A módosítás értelmében gyermekétkeztetés során az intézményi térítési díj 100%-át normatív kedvezményként kell biztosítani a bölcsődei ellátásban részesülő gyermek után, ha

* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át, vagy
* nevelésbe vették.

A tagintézményekben tálalókonyha, székhely intézményünkben főzőkonyha üzemel. A gyermekeink részére a napi négyszeri étkezést Csanyteleken és Tömörkényen külső beszállítással biztosítjuk. A HACCP rendszer alapján a feltételek biztosítottak mindkét tagintézményünk tálaló konyháján és a Felgyői főzőkonyhán is.

Az étlapot a gyermekek életkorának megfelelően a konyhák élelmezésvezetője állítja össze. Az étlap idényszerű mennyiségében és minőségében igazodik a korszerű táplálkozási igényekhez.

# **A bölcsődei térítési díjak**

A Gyvt. 147.§ (2) bekezdése értelmében a fenntartó a bölcsőde esetében kiszámítja az intézményi térítési díjat, melyet külön meg kell határoznia az étkeztetésre, és a gondozásra vonatkozóan.

A gyermekétkeztetés intézményi térítési díjának az alapja- Gyvt. 151.§. (3) bekezdés értelmében –az élelmezés nyersanyagköltségének az egy ellátottra jutó napi összege.

A bölcsődében a gondozásra számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete.

A bölcsődei ellátásért a gyermek törvényes képviselőjének térítési díjat kell fizetnie.

A térítési díj mértékét a fenntartó rendelete szabályozza.

A gondozási díj napi összege a Fenntartói Társulás döntése értelmében Mini Bölcsődéinkben, 0 Ft/ nap.

Az étkezési térítési díj: Csanyteleken: 2056.-Ft/nap

Tömörkényen: 1850.-Ft/nap

Felgyőn: 1270.-Ft/nap

A térítési díj megfizetéséhez a szülők kedvezményeket vehetnek igénybe. A Gyvt. 21/B. § alapján az szerint alábbiak:

A rendszeres gyermekvédelmi kedvezményben (RGYK) részesülő családok mentesülnek az étkezési díj fizetése alól. Számukra a bölcsődei ellátás térítésmentes.

A 3 vagy több gyermeket nevelő családok mentesülnek az étkezési díj fizetése alól. Számukra a bölcsődei ellátás térítésmentes.

A tartósan beteg vagy fogyatékos gyermeket nevelő családok mentesülnek az étkezési díj fizetése alól. Számukra a bölcsődei ellátás térítésmentes.

Azok a családok, amelyekben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át (2025. január 1-jétől a 251 397.- Ft-ot) mentesülnek az étkezési díj fizetése alól. Bölcsődéinkben minden kisgyermek ingyenesen étkezik.

# **Ellátottak érdekképviselete**

A gyermekek védelméről és a gyámügyi igazgatásról szóló 1997.évi XXXI. törvény 35.§-a (2)-(5) bekezdése bár hatályon kívül helyezésre került, mely szerint „…*napközbeni ellátásban részesülők érdekvédelmére a fenntartónak érdekképviseleti fórumot nem kell működtetnie….”*

tagintézményeinkben azért az Érdekképviseleti Fórum bizonyos keretek között megmaradt és működik.

Az Érdekképviseleti Fórum tagjainak összetétele:

* Az intézmény dolgozóinak képviseletében választás alapján 1-1 fő
* az ellátásban részesülő gyermekek szülei, illetve törvényes képviselői közül választás alapján 1-1 fő.
* Az intézményt fenntartó szervezet képviseletében kijelölés alapján 1 fő

Az Érdekképviseleti Fórum működésének célja, feladata:

Az Érdekképviseleti Fórum (továbbiakban: Fórum) a bölcsődei ellátásban részesülő gyermekek érdekeinek védelmét, képviseletét szolgálja és végzi.

A Fórum működésének célja, hogy megteremtse a bölcsődei ellátásban részesülő gyermekek szülei/törvényes képviselői, a fenntartó és az intézmény képviselői közötti együttműködés alapját.

További cél, hogy a bölcsődei ellátással kapcsolatban esetlegesen felmerülő panasz, probléma mihamarabb azon a helyen nyerjen orvoslást, ahol felmerül.

Az Érdekképviseleti Fórumok a 2024. szeptemberi szülői értekezleten alakultak meg, és évente legalább egy alkalommal, de szükség szerint ülésezik.

2024-2025-ös gondozási évben ellátással kapcsolatos panasz nem érkezett egyik tagintézményünkben sem.

# **Személyi feltételek**

A Csanyteleki, Felgyői és a Tömörkényi Mini Bölcsődében is:

1 fő főigazgató

Engedélyezett álláshelyek száma: 2fő

•Szakdolgozói létszám 1fő

1 fő kisgyermeknevelő

•Gondozást-nevelést segítő egyéb közalkalmazotti munkakörök

1 fő bölcsődei dajka

Közfoglalkoztatási program keretében a Csanyteleki Mini Bölcsődében 1 fő, a Tömörkényi Mini Bölcsődében pedig megbízási szerződéssel 4 órában 1 fő segíti a bölcsődei dolgozók mindennapjait, a feladatok hatékony megvalósítása és segítése érdekében.

Személyi változás csak a Csanyteleki Mini Bölcsődében történt (szülési szabadságra ment a kisgyermeknevelőnk 2025. április 30-al, így a kisgyermeknevelői feladatokat az eddig helyettesítést ellátó kisgyermeknevelő vette át, 2025. május 1-vel) a 2024-2025-ös gondozási évben. Megállapítható, hogy intézményünkben a szakdolgozói létszám megfelel a hivatkozott rendelet előírásainak.

A kisgyermeknevelők munkaidő beosztása a 257/2000. (X.26.) Korm. rend. 7. §. (I) bekezdése szerint a teljes munkaidőből hét órát kell a munkahelyen eltölteni, és munkaköri leírásnak megfelelően, váltott műszakban is dolgoznak.

Az intézményben dolgozó kisgyermeknevelők és technikai dolgozók tudatosan és szakszerűen látják el a munkájukat. Munkavégzésükre a gyermekközpontúság, a gyermekek tiszteletben tartása jellemző.

# **Továbbképzések**

A személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4.) SZCSM rendelet alapján a bölcsődében dolgozó szakalkalmazottak-nak pontszerzési kötelezettségüket (60 pont, illetve főiskolai végzettség esetén 80 pont) teljesíteni kell, amelynek fele szakmai, fele vagy személyiségfejlesztés, vagy szakmai műhelyképzéssel kell teljesíteni.

A kisgyermeknevelők négyéves ciklusokban vesznek részt a továbbképzéseken. A kötelező továbbképzések tervezése a fentiek figyelembevételével, előre meghatározott ütemterv alapján történik.

Tömörkényi kisgyermeknevelőnk ebben a gondozási évben részt vett a SZOC-Munk-CSBO által szervezett A gyermek fejlődésének nyomonkövetésére kidolgozott kérdőív alkalmazása Online képzésen és sikeresen teljesítette, mellyel 18 pontot szerzett. Felgyői és Csanyteleki kisgyermeknevelőink szintén sikeresen teljesítették ezt a képzést mellyel 18-18 pontot szereztek. A képzések támogatott képzések voltak. Igyekszünk olyan képzéseket keresni, melyek pályázatok által támogatottak. Házi továbbképzések, beszélgetések, értekezletek keretében rendszeresen és folyamatosan képezzük magunkat.

# **Tárgyi feltételek**

A Csanyteleki, Felgyői és Tömörkényi Mini bölcsőde egy korszerű, a mai elvárásoknak megfelelően felszerelt intézmények.

Az anyagi lehetőségeknek megfelelően, fokozatosan pótoljuk a tárgyi eszközöket, játékokat (saját készítésűt is). Természetesen a fenntartó is hozzájárul a tárgyi feltételek bővítéséhez.

A munkaidő beosztása során figyelemmel kísérjük, hogy hetente biztosítunk 1 napot, vagy havonta 1 hetet a kisgyermeknevelők számára, hogy délutáni műszakban töltsék le munkaidejüket, így megvalósulhat a szülőkkel történő találkozási lehetőség.

A Mini Bölcsőde dolgozóinak járó munkaruha teljes körű biztosításáról, 2024 decemberében gondoskodtunk.

A mini bölcsődék jelenleg 7-7 férőhelyen fogadják a 3 éven aluli gyermekeket az intézményekben, 1-1 csoportszobában folynak a gondozási-nevelési munkák.

Az egységek felépítése:

1 csoportszoba

1 fürdőszoba, átadó,

1 előtér,

egyéb helyiségek (iroda, tálalókonyha, WC mosdóval, öltöző, mosókonyha, mozgáskorlátozott WC)

A bútorzat a gyermekek méretéhez igazodik, a játékok elérhetőek a gyermekek számára. Játékkészletünk hozzájárult a gyermekek sokoldalú fejlesztéséhez.

A bölcsődék rendelkezésére álló játékkészlet

Az alapjátékokat minden csoportban biztosítani kell: játszókendők, babák, labdák, képeskönyvek, mozgásfejlesztők.

Nagy mozgást fejlesztő- és segédeszközök: különböző méretű-, fajtájú labdák útvonalkövető alagút, építőjátékok, csúszda, 3 kerekű kismotor.

Finom motorikát fejlesztő eszközök: festékek, (alapszínek: piros, sárga, kék) ceruzák, zsírkréta, gyurma, fakockák (különböző méretűek), Montessori-torony, zsírkréta, ujjfesték, rajztábla, aszfaltkréta, bábok, építő játékok.

Szenzomotoros fejlesztő eszközök: hallás-, ritmusfejlesztő eszközök, csörgő, csengő, cintányér, dob.

Ezekkel rendelkeznek Intézményeink, a darabszámot fokozatosan növeljük. A finommozgást fejlesztő eszközöket igény szerint folyamatosan pótoljuk.

A játékot a gyermek elsődleges tevékenységi formájának tekinthetjük, ezért biztosítjuk, hogy megismerje a körülötte lévő világot és kipróbálja, gyakorolja, kiélje és feldolgozza az őt ért élményeket.

Elengedhetetlen a nyugodt körülmények biztosítása, mert csak az a kisgyermek tud önfeledten játszani, akinek alapvető testi szükségleteit kielégítették, aki biztonságban érzi magát, akit meghitt jó kapcsolat fűz a kisgyermeknevelőjéhez.

Az évszakoknak megfelelő dekorációval kisgyermeknevelőink még hangulatosabbá teszik bölcsődéinket.

Az épületeket hangulatos játszó udvarok veszik körül. A játszókertet gondosan összeválogatott a gyermekek mozgáskedvét felkeltő és mozgásukat- ez által fejlődésüket- sokrétűen előmozdító játékok teszik teljessé.

Játékeszközeinket igyekszünk mindig a lehetőségeinkhez mérten bővíteni.

A mini bölcsődei gondozás-nevelés célja a gyermek testi-lelki harmóniájának, kiegyensúlyozott fejlődésének elősegítése.

A személyi és tárgyi feltételek megteremtésével lehetőséget biztosítunk a kisgyermekeknek az önfeledt játékra, nyugodt pihenésre, az egészséges életmód megalapozására. A gyermekek biztonságos és egészséges környezetben történő nevelése érdekében a karbantartási munkákat a Csanyteleki tagintézményben 1 fő karbantartó, a Tömörkényi és Felgyői Mini Bölcsődében pedig közfoglalkoztatottak végezték. A Tömörkényi és Csanyteleki mini bölcsődéink tálalókonyhával, a Felgyői Mini Bölcsőde épületében főző konyhával rendelkeznek, amelyek a HACCP előírásainak megfelelnek. Csanyteleken és Tömörkényen külső beszállítók segítségével biztosítani tudjuk a kisgyermekek napi négyszeri étkezését.

Figyelembe veszik a gyermekek korát az ételek összeállításánál úgy, hogy a táplálék mennyiségileg, és minőségileg helyes összetételű, biztonságos, a higiénés követelményeknek megfelelő konyha-technikai eljárásokkal elkészített, és élvezhető legyen.

## **Fejlesztések**

A pénzügyi osztállyal az előző évekhez hasonlóan jól tudtunk együttműködni. Közösen törekszünk a kiadások minimalizálására.A mini bölcsődékben folyó neveléshez, illetve működéshez a költségvetésünkből, alábbi eszközök beszerzését sikerült megvalósítani:

Felgyői Mini Bölcsőde:

Az eszköz ellátottság már az induláskor szinte minden igényt kielégítő volt. Fejlesztőjátékok- minden fejlődési területet kielégítve,- valamint udvari játékok színesítik a gyerekek mindennapjait. A gondozási évben beszerzésre került a teljesség igénye nélkül:

* Felhő óriáspárna-
* Kubo matrac -
* Kerti tároló láda
* Fém futóbicikli -
* Pasztell gyerekszőnyeg - hőlégballon -
* Manó bölcsis bilitartó szekrény
* Koko lebegő polc
* Kubo kuckó-
* Manó bölcsis alul-felül ajtós szekrény -
* Lime szék
* Enduro motor – K
* hernyó alagút
* mezítlábas ösvény
* rehabilitációs sarok
* relax ülőke
* korlát
* szúnyogháló ajtó

Csanyteleki Mini Bölcsőde:

* Fejlesztőjátékok 50.000 Ft értékben
* Kerti tároló
* udvari műanyag csúszdás mászóka
* billegő kutya
* piknik asztal
* csepphinta
* babaház
* gyermekbútor
* kuckó házikó
* gyermek cirkálók
* (bluetooth hangszóró)

Tömörkényi Mini Bölcsőde

* Intézményi költségvetésből folyamatosan történtek a tisztítószer és a mindennapi élethez szükséges papír-írószerek vásárlása, mely a gyermekek vizuális fejlesztéséhez járul hozzá.
* szilikon előke Rózsaszín kutyás
* óvodai lepedő
* fejlesztő játékok
* Gyerek guruló, cirkáló kutya
* Gyerek guruló, cirkáló nyuszi
* Első szótáram: Állatok
* Első szótáram: Számok
* Első szótáram: Szavak
* (Bluetooth hangszóró)
* Katicás kupé
* Dell Latitude 5480 laptop
* Zakatoló - Gyerekversek
* Zsákbamacska
* Százlábú - Versekóvodásoknak
* Állatok a tanyán - Mi ez?
* Vadállatok - Első könyvecském
* Első dalocskáim Biri, biri bárány
* Járművek - Első könyvecském
* Kiskedvencek - Mi ez?
* Erdei állatok - Mi ez?
* Hógolyó - Versek óvodásoknak
* Babafotel - Klasszikus normál
* Fehér polcos szekrény
* sátor

# **Bölcsődei nevelési-gondozási feladatok**

Intézményeinkben a szakmai munka a kidolgozott Bölcsődei nevelés-gondozás országos alapprogramja és a Bölcsődei nevelés-gondozás szakmai szabályai alapján kidolgozott szakmai program szerint folyik (15/1998 (IV.30) NM rend. 41.§.)

A bölcsődei ellátás keretében a gyermek életkorának és egészségi állapotának megfelelően biztosítani kell a gondozás-nevelés feltételeit, így különösen:

(15/1998 (IV.30) NM rend. 40.§ (4)

* -a törvényes képviselő közreműködésével történő fokozatos beilleszkedés lehetőségét,
* megfelelő textíliát és bútorzatot,
* a játéktevékenység feltételeit,
* a szabadban való tartózkodás feltételeit
* az egészséges táplálkozás követelményének megfelelő étkeztetést a közétkeztetésre vonatkozó táplálkozás-egészségügyi előírásokról szóló miniszteri rendeletben meghatározottak szerint.

Feladataink ellátása a bölcsődei nevelés-gondozás alapelveinek figyelembevételével történik.

Ezek folyamatos változásait követjük, és ezek betartására törekszünk.

**Alapelvek:**

* A család rendszerszemléletű megközelítése
* A koragyermekkori intervenciós szemlélet befogadása
* A családi nevelés elsődleges tisztelete
* A kisgyermeki személyiség tiszteletének elve
* A kisgyermeknevelő személyiségének meghatározó szerepe
* A biztonság és a stabilitás megteremtése
* A fokozatosság megvalósítás elve
* Egyéni bánásmód érvényesítése
* Gondozási helyzetek kiemelt jelentősége
* A gyermeki kompetenciakésztetés támogatása

# **Nevelési célok és feladatok kisgyermekkorban**

Az első kötődések kialakulásának, és megerősödésének az elősegítése, valamint az aktív tevékeny életmód kialakítása, derűs kisgyermekkor biztosítása. Ezen nevelési célok megvalósítása érdekében, bölcsődei gondozás-nevelés általános alapelveinek figyelembe vételével fogalmaztuk meg saját prioritásainak. A bölcsődében egységes szakmai irányelvek alapján valósul meg a gondozás, nevelés. A kisgyermeknevelők munkájában érvényesül a más nemzethez, etnikumhoz, kisebbséghez tartozás tiszteletben tartásának elve, a gyermek elfogadásának és személyiségük megbecsülésének elve. A kisgyermeknevelők meleg, szeretetteljes odafordulással, a gyermek életkori és egyéni sajátosságait, fejlettségét, pillanatnyi fizikai és pszichés állapotát, hangulatát figyelembe véve segítik a gyermek fejlődését. Érvényesül az egyéni bánásmód. Mindannyiunk közös célja egészséges, nyitott, boldog gyermekeket nevelni, amit Mária Montessori szavai fejeznek ki:

*„Csak akkor biztosíthatunk minden egyes gyermek számára boldog gyermekkort és a képességeinek optimális fejlődését, ha figyelembe vesszük a gyermek fejlődésének törvényszerűségeit, az egyes gyermekek különböző adottságait, természetes igényeit és ehhez igazítjuk pedagógiai magatartásunkat”*

A gyermek érzelmi biztonságát növeli a személyi, tárgyi állandóság. Ezt a kisgyermeknevelői állandósággal és a csoportállandósággal biztosítjuk.

A kisgyermeknevelők pedagógiai munkájában érvényesül a fokozatosság, a pozitívumokra támaszkodás, a rendszeresség elve. A bölcsődében gondozott gyermekek kiegyensúlyozottak, derűsek, aktívak és a világra nyitottak. A szülőkkel való együttműködés a kölcsönös tájékoztatáson alapulva őszinte, és partneri kapcsolat.

A gyermekek fokozatos, anyával történő beszoktatását a szülők vállalják ezzel megkönnyítve a kisgyermekek adaptációját az új közösségbe.

A kisgyermeknevelők az egészséges életmód alakításában szakmai tudásuk maximumát adva vesznek részt a gyermek fejlődéséhez szükséges egészséges és biztonságos környezet kialakításával, a primer szükségletek egyéni igények szerinti kielégítésével, az egészségvédelem, az egészségnevelés, a környezethez való alkalmazkodás, az alapvető kultúr higiénés szokások kialakításának segítésével. Mindezt a testi - lelki harmónia kialakulását és megőrzését segítő napirend szervezésével érik el, amelyben a gyermek jól tájékozódik, ismeri a folyamatok helyét, sorrendjét (étkezés, mosakodás, öltözködés, levegőzés, játék, pihenés).

Megkülönböztetett figyelemmel, törődéssel segítik a nehezen szocializálódó, lassabban fejlődő, alacsonyabb fejlettségi szinten álló, hátrányos helyzetű gyermekek fejlődését, szükség esetén speciális szakember bevonását kezdeményezik.

Intézményünk nyitottsága, család- és gyermek centrikussága, nevelési módszereink, egyre inkább feledtetik a bölcsődéről kialakult régi képet.

Az a célunk, hogy a bölcsődébe kerülés után is zavartalan legyen a kisgyermekek fejlődése. Ennek érdekében nagy gondot fordítunk a személyes jellegű, bizalomra épülő kapcsolatok kialakítására. Ezért munkánkban alkalmazzuk valamennyi ismert szakmai eljárást. Az egyéni beszélgetések, a családlátogatás a beszoktatás jó lehetőséget kínálnak arra, hogy egymás gondozási – nevelési elveit ismerjük, azt a gyakorlatban is bemutassuk. A 2022-2023-as gondozási- nevelési évtől bevezettük a Szülő csoportos megbeszéléseket.

Törekszünk arra, hogy összhangba hozzuk a szülői kompetenciát és a szakmai illetőségünket azért, hogy az egyéni gondozási –nevelési programot ki tudjuk alakítani.

Szolgáltatásunk alapja a kisgyermek tisztelete és szeretete, erre építjük a szakmai ismereteket és eljárások alkalmazását.

A szülő a beíratáskor széleskörű tájékoztatást kap a bölcsődei életről, a szokásokról, szabályokról, a családlátogatásról, a beszoktatás menetéről. Lehetősége van megnézni már ekkor a gyermekek által használt helyiségeket (csoportszoba, mosdó, átadó, előtér, játszóudvar, stb.). Tájékoztatást kap az adminisztratív tevékenységekről, intézkedésekről is.

Hétköznapjainkat a különböző játéktevékenységek az étkezések és a levegőn való tartózkodás tölti ki.

# **A nevelés főbb helyzetei:**

Mini Bölcsődéink a mindennapi élet fontos nevelési helyzetein belül kiemelten nyújtják azokat az élményeket, környezeti ingereket, eszközöket, melyek lehetővé teszik a megismerési-, felfedezési -és alkotásvágy fejlesztését. A tanulás legfontosabb irányítója a személyes kíváncsiság, az érdeklődés.

A tanulás formái: utánzás, spontán játékos tapasztalatszerzés, a kisgyermeknevelők, gyermek interakcióból származó ismeretszerzés és szokáskialakítás. A beszéd a kisgyermekkori tanulás egyik fontos eleme. A kommunikatív képességek fejlődésének feltétele a biztonságos és támogató környezetben zajló felnőtt-gyermek és gyermek-gyermek interakció. Sok lehetőséget kínálunk tapasztalatszerzésre, a környezet megismerésére. Magyarázattal, bátorítással, elismeréssel segítjük a megértést, a feldolgozást.

Követhető, pozitív mintát nyújtunk. Játékidőben lehetőségünk nyílik a gyermekek zenei, „irodalmi” nevelésére is. A játékos mondókák, gyermekdalok, népdalok felkeltik a gyermek érdeklődését, formálják zenei ízlését. A vers és a mese, nagy hatással van a gyermek érzelmi-értelmi és szociális fejlődésére. A versnek elsősorban a ritmusa, míg a mesének a tartalma hat az érzelmeken keresztül a személyiségre. Természetesen a mozgásfejlesztésre is odafigyelünk, mind a szobában, mind az udvaron biztosítani kell a gyermekek számára minél nagyobb mozgásteret, mozgásfejlesztő játékokat, amelyek használata során gyakorolják a gyermekek az egyes mozgásformákat, fejlődik mozgáskoordinációjuk, harmonikussá válik a mozgásuk. A gyermekkor legfontosabb tevékenysége a játék, amely segít a világ megismerésében és be-fogadásában, elősegíti a testi, az értelmi, az érzelmi és a szociális fejlődését. A játék segíti a társas kapcsolatok fejlődését is. A többi gyermekkel való együtt játszás örömforrás a gyermekek számára, a társak viselkedése mintát nyújt, segítve a szociális képességek fejlődését.

Mini Bölcsődéink a következőket nyújtották:

- biztosította a gyermekek szakszerű gondozását, nevelését

- tanácsokkal közelített a családban történő ellátáshoz

- jól összeállított napirenddel elősegítette az elmélyült aktív játéktevékenységet, az időjárástól függően a szobában, illetve a szabadban

- a mozgás összehangoltságának fejlődéséhez kellő mozgáslehetőséget biztosított

- segítette a gyermekek szókincs gyarapodását, a helyes beszéd elsajátítását és annak gyakorlását (sok mondóka, vers, mese, körjátékok, beszélgetések pl: időjárásról, ünnepekről, otthoni tevékenységekről stb.)

- segítséget nyújtott a helyes szokások, szabályok elsajátításában, az önállósodási folyamatok „én tudat” kialakulásában

- a bölcsőde étrendje az egészséges fejlődést szolgálta

- egészségnevelést, prevenciót végzett

- mini bölcsődéink nyitottsága lehetővé tette az elmúlt évben a mindennapi találkozásnál a gyermekről való tájékozódást a délutáni órákban, így alakulhatott ki partneri kapcsolat szülő-kisgyermeknevelő között, mely őszinte bizalomra épült

- lehetőséget adott a gyermekek mini bölcsődei életének megismerésére

- megkönnyítette, hogy az óvodába való átmenet zökkenőmentes legyen

## **A szakmai munka rövid bemutatása:**

➢ A bölcsődei nevelés, gondozás: a kisgyermekek sajátítsák el azokat a készségeket, képességeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükben, sikeresen alkalmazkodjanak a környezet változásaihoz, a bölcsődei nevelés segítse a családi nevelés elsődlegességének tiszteletét, a koragyermekkori intervenció szemléletének, módszereinek alkalmazásával minden kisgyermekre és családjára kiterjedő prevenciós tevékenységet folytasson, segíti a szülők munkavállalását.

➢ A gyermekélelmezés: A gyermekek napirendjén belül a kulturált étkezés feltételeit és a szabályrendszer kialakítását is feladataink közé tartozik. Ízléses tálaló edényekből, jó hangulatban folyik az életkornak megfelelő változatos és egészséges táplálkozás.

➢ Pihenés, alvás: idejét, időtartamát a gyermekek igénye határozza meg. Az alváshoz nyugodt légkört és megfelelő tárgyi feltételeket biztosítunk, a kisgyermeknevelő közvetlen jelenlétével. Tiszteletben tartjuk a gyermek alvási szokásait, a megszokott játékot, cumit, textíliát megkaphatja

➢ Öltözködés: legfontosabb funkciója az időjárás változásaival szembeni védekezés, de e tevékenység közben fejlődik a gyermek önállósága és az igényessége is. Az öltözködésnél a kisgyermeknevelő szerepe a gyermek önállóságának támogatása, igény szerinti segítség nyújtással. A gyermekek saját ruháikban vannak, a csoportszobában váltócipőt használnak.

➢ Egészségvédelem, egészségnevelés: feladatunk a környezethez való alkalmazkodás és az alapvető emberi higiénés szokások kialakításának segítése. Érvényesül a folyamatosság, a szabadság, az önkéntesség és a választhatóság elve.

A nevelőgondozó munkákban arra törekszünk, hogy a mozgás az egész napi tevékenység szerves része legyen. A tárgyi környezet teljes biztosítása mellett a biztonság, praktikum, az akadálymentesség és az esztétikum követelményeit tartjuk szem előtt. A játék, a mozgás, a szabad levegőn való aktív tevékenység biztosítása.

➢ Az érzelmi fejlődés, szocializáció segítése: A kisgyermek elsősorban érzelmi lény, érdeklődését érzelmei irányítják. Elsődleges szocializációs környezete a család, amelyben nevelkedik. A kisgyermek tevékenysége bizonyos mértékben tükrözi érzelmi világát. Az érzelmek befolyásolhatók, pozitív érzelmek elősegíthetőek, de ugyanúgy a negatív érzelmek is.

A bölcsődés kisgyermek gondozásának egyik alapfeltétele a pozitív megerősítés. Feladataink körébe tartozik, hogy derűs légkört biztosítsunk, segítsük a bölcsődébe kerüléssel járó nehézségek feldolgozását, csökkentését.

➢ A játék a gyermekkor legfontosabb tevékenysége: ehhez a nagymozgásos játéktevékenységek és a mondókák, énekek, versek, mesék mellett az alkotó tevékenységi formák használatát is megismertetjük.

# **Tervezés**

2024 augusztusában elfogadott munkatervünk átláthatóvá, kiszámíthatóvá, követhetővé tette

működésünket. Tartalmazta mindazokat az elvárásokat, feladatokat és megvalósítási terveket,

amelyek az intézményben és az intézményért dolgozó kollegák magukénak éreznek. Természetesen adódtak olyan váratlan és különleges helyzetek, amelyek a tervezett programokat módosították. Az éves munkaterv készítése számomra nem csak munkaköri kötelezettség, hanem a legfontosabb munkaügyi program, az adott nevelési év „forgatókönyve”. Ezért különösen fontos annak részletesen tervezett elkészítése. A munkaterv a bölcsőde valamennyi dolgozója számára határoz meg célokat, általános és konkrét feladatokat, határidőket egy adott nevelési évre. Ezáltal valamennyi dolgozó számára kiszámíthatóságot, a szülők számára a szervezettséget mutatja, a családi programok tervezéséhez pedig támpontot nyújt a számukra.

A 2024/2025. nevelési év munkatervében tervezett programok megvalósultak.

# **Megvalósult Programok**

Éves Munkaterv készítése és annak ismertetése, beszoktatási tervezet készítése.

Szülői értekezlet:

Először a nevelési év kezdetekor tájékoztattuk a szülőket a bölcsődékben folyó szakmai munkáról, a napirendről, házirendről, az Érdekképviseleti Fórum tagjainak megválasztása is ekkor történt. Év végén a Szülői értekezleten az év eseményeit, az elért eredményeket vettük számba.

Születésnapok

Csoporton belül az ünnepelt gyermek születésnapja körüli napon énekléssel.

* Mikulás (december)- Csanytelek, Tömörkény, Felgyő (zárt körben)
* Karácsony (december)- Csanytelek, Felgyő és Tömörkényen kézműves tevékenység keretében szülőkkel együtt,
* Farsang (február) –Csanytelek, Tömörkény, Felgyő (zárt körben)
* Húsvét - Csanytelek, Tömörkényen kézműves tevékenység keretében szülőkkel együtt. Felgyőn gyerekekkel.
* Anyák napja (május)- Csanytelek szülőkkel, Tömörkény és Felgyő ajándék átadása.
* Gyereknap- Csanytelek szülőkkel, (kirándulás), Tömörkényen családi nap, Felgyő- kirándulás szülőkkel.
* Búcsú az óvodába induló gyermekektől- Csanyteleken kézműves tevékenység keretében szülőkkel együtt, Tömörkényen családi nap keretében Felgyőn ünnepség keretében.

# **Gyermekvédelmi munka**

Az 1997. évi XXXI. tv a gyermekek védelméről és a gyámügyi igazgatásról meghatározza a jelzőrendszer tagjait, kötelező együttműködésüket és feladataikat. A gyermekvédelem egyik legfontosabb „jelző” intézménye a bölcsőde, hátrányos helyzetű és veszélyeztetett gyermekek könnyen kiszűrhetők. Mini Bölcsődéinkben gyermekvédelmi felelősök a kisgyermeknevelők. Fontos a szülőkkel való bizalmas kapcsolat, a kölcsönös párbeszéd kialakítása, célzott családpedagógiai, pszichológiai módszerek alkalmazásával. A családok számára, a korábban kialakított megfelelő kapcsolati krízis esetén könnyebben nyújtható segítség.

Ezt a feladatot a környezettanulmány, a fogadó órák, a családlátogatás, és a családi körülmények folyamatos nyomon követése segíti elő. A családtámogatási formák ismertetése a szülővel. A kisgyermeknevelők, ezekben a folyamatokban aktívan részt vesznek.

Csanyteleki Mini Bölcsőde

HH gyermek: 2 fő

Védelembe vett gyermek: 1 fő

Tömörkényi Mini Bölcsőde: nincs HH-s, HHH-s gyermek

Felgyői Mini Bölcsődében nincs HH-s, HHH-s gyermek.

# **Az intézmény kapcsolatrendszere**

A mi hivatásunkban a legfőbb értéket az emberi kapcsolatok határozzák meg, melyek a következők:

**Kisgyermeknevelő– Szülő kapcsolat**

A SZÜLŐKKEL való kapcsolattartás az elsődleges a gyerekek fejlődése, családokkal való

együttműködés és a szülők segítése érdekében. A családi és bölcsődei nevelés összhangja, a szülők és a kisgyermeknevelők közötti egyenrangú, konstruktív, kölcsönös bizalmon alapuló partneri kapcsolat elengedhetetlen feltétel a kisgyermekek harmonikus fejlődéséhez. A szülő ismeri legjobban gyermekét, így közvetíteni tudja szokásait, igényeit, szükségleteit, nagymértékben segítve ezzel a kisgyermeknevelőt a gyermek ismeretén alapuló differenciált, egyéni bánásmód kialakításában. A kisgyermeknevelő, mint szakember, szaktudására, tapasztalataira építve, a szülők igényeihez igazodva közvetíti a kora gyermekkori fejlődéssel, neveléssel kapcsolatos ismereteket, módszereket.

Kapcsolattartás formái:

* folyamatos napi információ csere
* szülői értekezletek (évente minimum 2 alkalommal, de szükség szerint)
* családlátogatás
* szülőcsoportos beszélgetések (szülők által fontosnak ítélt nevelési helyzetekről)
* folyamatos szülővel történő beszoktatás lehetősége
* hirdetőtábla
* üzenő füzet
* írásos tájékoztatás
* nyílt nap

**Kisgyermeknevelő – Gyermek kapcsolat**

Egy kicsit a kóstolgatással kezdődik, kicsit a családlátogatással folytatódik, és a beszoktatásnál teljesedik ki. Egyéni bánásmód, állandóság, rendszeresség, fokozatosság előtérbe helyezése. Szakmai tudásunkkal, a gyermekek iránti szeretetünkkel azon igyekszünk, hogy kedvességünkkel, tapintatos viselkedésünkkel megsegítsük őket a számukra idegen helyzetben.

**Munkatársi kapcsolatok**

* Továbbképzéseken való részvétel
* Szakmai tapasztalatcserék, más bölcsődékbe látogatás
* Kommunikációs tréning melynek segítségével a kisgyermeknevelők a szülőkkel való beszélgetéshez kapnak segítséget
* Társintézményekkel való kapcsolat

## **Elégedettség mérése**

Elégedettségmérő kérdőívek kiadására is sor került: fenntartó, intézményi dolgozók és szülők körében is, melynek eredményeit figyelembe véve SWOT analízist készítettünk. Meghatároztuk erősségeinket, gyengeségeinket, lehetőségeinket és veszélyeinket.

**Elégedettségmérés eredményei:**

***Csanyteleki Mini Bölcsőde:***

A mini bölcsőde erősségei:

* Elkötelezett alkalmazotti közösség (szerteágazó tudás)
* A szülők bizalma a dolgozók felé
* gyermek centrikusság (kedvesség)
* barátságos, családias légkör
* A szülők, gyermek és a kisgyermeknevelő kapcsolata.
* A folyamatos tájékoztatás.

Lehetőségként jelenik meg a bölcsődei programok számának növelése. Azonban meg kell jegyezni, hogy a szülők sem aktivizálják magukat a programokon való részvétellel.

Fejlesztendő terület: Az alkalmazotti közösség összehangolt munkája nagyobb odafigyelést igényel. A feladatok, a munka arányosabb elosztására van szükség, a kisgyermeknevelő túlterheltségének elkerülése érdekében. Problémamegoldó szemlélettel szükséges az együttműködés megvalósítása. A szakmai vélemények megfogalmazásának, meg- és átbeszélésének lehetőségét érdemes kihasználni.

***Tömörkényi Mini Bölcsőde:***

A mini bölcsőde erősségei:

• dolgozókkal való elégedettség;

• dolgozók felkészültsége;

• napirend;

• kézműves tevékenység;

• vers-mese;

• a nevelők szeretik a gyerekeket;

• gyerekek ellátása;

• tisztaság;

• játéktevékenység;

A válaszokból kitűnik, hogy a mini bölcsőde erősségei közé tartozik a dolgozók nevelő-gondozó munkája, az új ismeretek vagy a gyakorlati készségek elsajátíttatása és a szociális készségek fejlesztésének területén is.

Fejlesztendő terület: Az alkalmazotti közösség összehangolt munkája nagyobb odafigyelést igényel.

A feladatok, a munka arányosabb elosztására van szükség, a kisgyermeknevelő túlterheltségének elkerülése érdekében. Problémamegoldó szemlélettel szükséges az együttműködés megvalósítása.

***Felgyői Mini Bölcsőde:***

A mini bölcsőde erősségei:

* Elkötelezett alkalmazotti közösség. A szülők bizalma a dolgozók felé
* tiszta, otthonos környezet
* a csoportszoba állapota, felszereltség, játékkészlet
* a nevelők gyerekekkel való hozzáállásával, módszereikkel.
* a szabad levegőn töltött idővel
* változatos foglalkoztatása a gyerekeknek

A válaszokból kitűnik, hogy a mini bölcsőde erősségei közé tartozik a dolgozók nevelő-gondozó munkája, az új ismeretek vagy a gyakorlati készségek elsajátíttatása és a szociális készségek fejlesztésének területén is. Erősségek áttekintése során, a nevelő- gondozó munka folyamatában a határozott, értékeket képviselő magatartás, a tervszerűség határozottan pozitívumként jelenik meg. A pozitív légkör, kommunikatív munka is megjelenik.

**Helyi óvoda**: A két intézmény között fontos olyan tartalmas kapcsolat kialakítása, amely a kölcsönös érdeklődés révén lehetővé teszi egymás munkájának, céljainak megismerését, megértését, ezáltal a gyermekek számára az átmenet is zökkenő mentesebbé válhat, a gyermekek zavartalan átadása érdekében a kisgyermeknevelők kapcsolatot tartanak a fogadó óvodával.

**Család és Gyermekjóléti Szolgálat:** Az 1997. évi XXXI.tv 17. §-a alapján a bölcsőde gyermekvédelmi rendszerhez - A CSALÁD- ÉS GYERMEKJÓLÉTI INTÉZMÉNY, mint a jelző rendszer tagja segít és közreműködik abban, hogy minden gyermek a saját képességei szerint fejlődjön, szükség és igény szerint szakmai támogatást nyújt a családnak, szülőnek, a bölcsődei munkatársaknak. Évente néhány alkalommal meghívást kapok általuk meghatározott témában értekezésre.

**VÉDŐNŐI SZOLGÁLAT** tevékenységének célcsoportja megegyezik a bölcsődei ellátásban részülő gyerekekkel.

A védőnők azok a szakemberek, akik a szülők és gyermekorvosok mellett a gyerekek legfiatalabb korában és a legtöbb segítséget, tanácsot nyújtják az egészséges fejlődésükhöz. Éppen ezért nagyon fontos és lényeges, hogy a védőnői hálózat a bölcsődével karöltve figyelje, gondozza a kisgyermekeket. A védőnők kapcsolata a bölcsődékkel sokat javult, a bölcsődébe járó gyermekek fejlődéséről is többször egyeztettünk.

A felvételi eljárás alkalmával a bölcsődébe jelentkező gyermekek tényleges családi helyzetének megismerésében is segítségünkre voltak. A Védőnők látogatják a tagintézményeket, így figyelemmel kísérik a körzetükből a bölcsődébe került gyermekeket. A most kialakított együttműködést szeretnénk a továbbiakban is megőrizni, egymást segítve a gyerekek érdekében tevékenykedni.

**Szakmai kapcsolattartás**

* Megyei Bölcsődék munkatársaival: folyamatos szakmai információ csere egymás bölcsődéinek látogatása szakmai tapasztalatszerzés céljából
* Magyar Bölcsődék Egyesületével: Az egyesület munkájában való tevékeny részvétel, szakmai tájékoztatókon, szakmai napokon való részvétel

A **Fenntartóval** való kapcsolattartás (fenntartás jogszerűségének biztosítása céljából együttműködünk a fenntartóval és a hivatal valamennyi dolgozójával)

A bölcsődék partnerségében a FENNTARTÓ, annak képviselőivel és a Polgármesteri Hivatalok munkatársaival a jó kapcsolat fenntartására és ápolására törekszem, hiszen a működés rendjének koordinálása érdekében ez közös érdekünk.

# **Ellenőrzések**

A gondozási év során tervezett belső ellenőrzések megvalósultak, melyek kiterjedtek:

* Kisgyermeknevelők szakmai munkájának ellenőrzésére. Kisgyermeknevelők folyamatos adminisztrációs munkájára.
* Technikai dolgozó ellenőrzésére
* HACCP szerinti munkavégzésre a tálalókonyhán (önellenőrzés keretében megtörtént a HACCP felülvizsgálata mind a Csanyteleki, mind a Tömörkényi Mini Bölcsődében)
* higiénia fokozott betartására
* Az Alsó- Tisza-menti Önkormányzati Társulás ellenőrzi a bölcsődék működését, a normatíva jogos igénybevétele miatt.

## **Külső Ellenőrzés**

Intézményünkben pedagógusminősítésre 1 fő pedagógus végzettségű kisgyermeknevelő jelentkezett a Felgyői Mini Bölcsödéből, akinek minősítése 2025. április 2-án megtörtént. A Pedagógus II. minősítést célozta meg, mely az Oktatási Hivatal által delegált szakértők értékelése alapján, 99%-os eredménnyel zárult.

## **Belső ellenőrzések**

A 2024/2025-ös gondozási évben, belső ellenőrzés, a Belső ellenőr: Gajdán Lejla által történt. Vizsgálat célja: -AZ ÁLLAMI TÁMOGATÁSOK ELSZÁMOLÁSÁT ALÁTÁMASZTÓ DOKUMENTUMOK ELLENŐRZÉSE. A belső ellenőr rendben találta a dokumentáció vezetését, intézkedési terv készítésére nem volt szükség.

A bölcsődében dolgozók munkájának megismeréséhez, az elért színvonal biztosításához, ill. fejlesztéséhez szükség van a belső ellenőrzésekre. Ennek legfontosabb feladata az intézményben folyó tevékenység hatékonyságának mérése, annak feltárása, hogy milyen területeken kell és szükséges segíteni, erősíteni a kisgyermeknevelők szakmai munkáját, milyen területeken kell a rendelkezésre álló infrastruktúrát, eszközöket, felszereléseket, játékparkot korszerűsíteni, ill. bővíteni. Ehhez rendszeres megfigyelések, beszélgetések, dokumentációk adnak információt.

A szakmai és törvényességi ellenőrzéshez kapcsolódó főigazgatói feladatok:

*Szakmai ellenőrzések:*

• gyermekcsoportok látogatása

• napirend ellenőrzése

• gondozási műveletek minőségi kivitelezésének ellenőrzése

• ellátás szakszerű dokumentálása,

• dokumentációk naprakész vezetése.

Az ellenőrzés a technikai dolgozók munkáját is érinti. Arra törekszem, hogy az ellenőrzések ne okozzanak alaptalan félelmet és feszültséget a dolgozói közösségben. A rendszeres és folyamatos ellenőrzés/értékelés segíteni hivatott a munka minőségének és színvonalának emelését, a dolgozók megbecsülését, önértékelését.

*Tapasztalataim:*

- valamennyi kollega elkötelezett a bölcsőde és szakmája iránt,

- a hiányzó/lankadó motiváció felismerése, ténye azonnali vezetői lépéseket igényel,

- munkájukban a gyermekek érdeke, személyiségük, harmonikus testi-lelki-érzelmi fejlődésük az irányadó,

- a családi nevelés elsődlegességének megtartása mellett szorosan együttműködnek és jó kapcsolatot ápolnak a szülőkkel,

- a szülők a gyermekek betegség-hiányzás eseteit nagyvonalúan (néha felelőtlenül) kezelik, ezért néha sok a beteg, fertőző gyermek a bölcsődében,

- mindhárom bölcsőde higiéniája, tisztasága a szülők által is elismerten példaértékű, ami a technikai dolgozók munkáját dicséri.

- betegség, hiányzás esetén az étkezés lemondások nehézkesek, a szülők részéről nagyobb felelősséget várunk, bár ebben az évben javulás érezhető.

- küzdünk a napirend és házirend betartatásával, a következetesség elérése, a szülői szabadelvűség csökkentése, a gyerekek nyugodt, kiegyensúlyozott nevelése érdekében.

Az ellenőrzések értelme és lényege az ÉRTÉKELÉSBEN, a tapasztalatok megbeszélésében rejlik. Törekszem, hogy ez minden esetben ösztönző, ne félelemkeltő legyen az adott dolgozó számára. A munkatársak objektív, tényszerű értékelése a munkatervben meghatározottak szerint a főigazgató feladata.

A gyerekek fejlődésének értékelését és annak dokumentálását a szakmai szabályok, közös alapelvek szerint a kisgyermeknevelők rendszeresen elkészítik, a szülőkkel megosztják. A napi kapcsolattartás mellett rögzítik, összegezik a gyerekek testi-lelki-érzelmi fejlődését. Az általuk vezetett dokumentációk, értékelések teljesítése a vezető ellenőrzési munkájának részét képezi.

# **Összegzés**

A mi hivatásunkban a legfontosabb, a szaktudás mellett a szeretet és a bizalom, e tanult és ösztönös készségek nélkül ezt a feladatot elvégezni nem lehet.

Ez a hivatás a családok segítéséről, a gyermekekről való gondoskodásról, elfogadásról, türelemről, toleranciáról szól. Valljuk a gyermek a családé és a legjobb helye a családban van.

Mi olyan pluszt tudunk adni a családnak és a gyermekeknek a képzett kisgyermeknevelőinkkel, az alkalmazott nevelési módszereinkkel, amely a gyermek fejlődését, közösségi szocializációját e periódusban, a 0-3 éves korban a legintenzívebb módon fejleszti, és a kreativitást növeli.

Továbbra is olyan családbarát mini bölcsődeként kívánunk működni, ahol az ellátás összhangban van a gyermek szükségletével, megfelel a szülők igényeinek. A kellemes mini bölcsődei légkör, a gyermek centrikus bánásmód, a változatos programok, vonzerőt jelentenek és fokozzák a szolgáltatásunk iránti bizalmat. A fenti minőségi célokat és azok megvalósulását csak egy különösen motivált és jól felkészült gárda képes megvalósítani.

A Kisgyermeknevelők munkájukat hivatásnak tekintik. A legújabb szakmai módszerek szerint dolgoznak, ezáltal fejlesztik a gyermekek kreativitását, alkotókészségét. A természethez közelítve spontán ismereteket nyújtanak.

Nagyon fontosnak tartjuk a szülőkkel való kapcsolattartást, egyéni, csoportos megbeszéléseket. Különös gondot fordítunk a gyermekek jogainak sérthetetlenségére.

Munkánkkal arra törekszünk, hogy a szülőkkel együttműködve egy jó hangulatú, családias légkörű, otthonos, a szakmai elvárásoknak megfelelő gyermekcsoportokat működtessünk, ahol biztosított a gyermekek harmonikus fejlődése. Célunk nevelői magatartásunkkal, szakmai tudásunkkal megfelelő biztonságos környezet kialakításával megteremteni az egészséges életvitelt, a gyermekek szocializációját, a képességek fejlesztését, érzelmi világuk gazdagítását, a szép iránti vonzalmak kialakítását, nyugodt, békés légkörben egymással toleráns, tevékeny gyermekek nevelése. Nagy hangsúlyt fordítunk mini bölcsődéink nyitottságára, a szabad betekintésre ezzel is lehetőséget adva a szülőknek, hogy megismerjék munkánkat, törekvéseinket, eredményeinket. Érezhessék, hogy gyermekeiknek jót akarunk, megértéssel közelítünk feléjük, szeretett teljes légkört biztosítunk számukra. Hiszen, ha a gyermekek folyamatosan érzik a kisgyermeknevelő szeretetét, megbecsülését, tapasztalják segítőkészségét, akkor ők is figyelmesek, és segítőkészek lesznek.

A munkatársakkal a közös együtt munkálkodás alapján jó érzéssel mondhatom, hogy a

kollegák a vezetői módszereket, elképzeléseket szakmailag/módszertanilag elfogadták. Ennek ellenére nem ülünk ölbe tett kézzel, mert minden év új helyzeteket és új lehetőségeket, megoldásra váró feladatokat teremt, amelyek ízesebbé teszik a gyerekekkel folytatott nevelő munkát. A gyerekek fejlődése, személyiségük kibontakozása, testi, lelki, szellemi gyarapodásuk a jól végzett kisgyermeknevelői munka jutalma.

Nem ijedünk meg az esetleges problémáktól, nehézségektől sem, a helyesen választott pedagógiai módszerek, megoldókulcsok, a megfelelő konfliktuskezelések, a gyermekek és szülők, a család összetartozását hivatott erősíteni.

**KÖSZÖNJÜK a fenntartó támogató és segítő együttműködését, KÖSZÖNÖM valamennyi munkatársam elhivatottságát, a családok, szülők, gyermekek kölcsönös bizalmon alapuló szeretetét, ami a mindennapi közös munkánk alapja.**

Köszönjük az Alsó- Tisza-menti Önkormányzati Társulásnak, hogy a 2024-2025-ös nevelési-gondozási évben támogatta az intézményegységeket, és kérem a Társulási Tanácsot beszámolóm elfogadására, tagintézményeink további támogatására.

Felgyő, 2025. augusztus 15.

Szabóné Pálinkás Györgyi

Alsó- Tisza-menti Többcélú Óvodák és Mini Bölcsődék

Főigazgató

|  |  |
| --- | --- |
| **LEGITIMÁCIÓS ZÁRADÉK** | |
| **Az Alsó- Tisza-menti Többcélú Óvodák és Mini Bölcsődék**  **2024/2025-ös nevelési év Mini Bölcsődei beszámolója**  **2025. augusztus 29.** | |
| A Mini Bölcsődei beszámolót a nevelőtestület a…………………………………… kelt alkalmazotti értekezleten elfogadta. | A szülői szervezet nevében a Mini Bölcsődei beszámolót megismerte, és az abban foglaltakat véleményezte.  ………………………………………  aláírás |
| Az Alsó- Tisza-menti Többcélú Óvodák és Mini Bölcsődék nevében:  …………………………………………………………  Szabóné Pálinkás Györgyi  Főigazgató | |
| Az Alsó- Tisza-menti Önkormányzati Társulás Társulási Tanácsa, mint fenntartó, az Alsó- Tisza-menti Többcélú Óvodák és Mini Bölcsődék 2024-2025-ös nevelési év Mini Bölcsődei beszámolóját jóváhagyta a ………………………………………………………határozatszámon.  ………………………………………..  Erhard Gyula  Társulás Elnöke | |
| A dokumentum megtalálható Az Alsó- Tisza-menti Többcélú Óvodák és Mini Bölcsődék irodáján és tagintézményeiben. | |