**Intézményi tanfelügyeleti folyamat**

**Adatok**

**Feltöltések**

**Értékelés - általános**

**Általános értékelés**

100%

**1. Pedagógiai folyamatok**

100%

**1.1. Hogyan valósul meg a stratégiai és operatív tervezés?**

1.1.1. Az intézmény stratégiai és operatív dokumentumainak elkészítése, koherens kialakítása a vezetés irányításával és a nevelőtestület bevonásával történik, melyek során figyelembe veszik a mérési eredményeket, az intézmény társadalmi környezetét és a gyermekek szociokulturális összetételét.

***teljesül***

*Az intézmény igazgatója az aktuális jogszabályi háttérnek megfelelően alkotta meg és irányítja az intézmény stratégiai és operatív dokumentumainak kialakítását és megvalósítását, melyben a tagóvoda dolgozói is részt vesznek. Az intézmény meghatározó dokumentumainak készítésénél, valamint az intézményi célok megfogalmazásánál figyelembe vették a település adottságait és a demográfiai mutatókat, az intézmény sajátosságait, a működést befolyásoló adatokat és a szociokulturális eredményeket. A dokumentumok kialakítása közös értékrenden alapul, mely mindenki számára értelmezhető és elfogadható. (Pedagógiai program, munkaterv, beszámoló, vezetői és pedagógusi interjú, SZMSZ)*

1.1.2. Az éves munkaterv és a munkaközösségek terveinek cél- és feladatrendszere összhangban van a stratégiai dokumentumokkal.

***teljesül***

*Az éves munkatervek koherensek a stratégiai dokumentumokkal. Az éves munkatervekben megjelölt programok és feladatok illeszkednek a stratégiai dokumentumok célkitűzéseihez, támogatják megvalósításukat, figyelembe veszik a jogszabály által meghatározott feladatokat, az intézményben működő munkaközösségek terveit. Szakmai munkaközösségek intézményi szinten működnek, melyben a tagóvoda óvodapedagógusai aktívan, rendszeresen részt vesznek. (Pedagógiai program, munkaterv, beszámoló, vezetői interjú)*

1.1.3. Az intézményi önértékelési ciklust, illetve a megvalósult tanfelügyeleti ellenőrzést lezáró intézkedési tervekkel a stratégiai és az operatív tervezés dokumentumainak összehangolása megtörténik.

***teljesül***

*A Pedagógiai programban és az SZMSZ-ben nyomon követhető a célok megvalósulását biztosító pedagógiai folyamatok tervezési, megvalósítási, ellenőrzési és értékelési rendjének tudatossága. Az intézményi önértékelés eredményei alapján elkészült az intézkedési terv, így a stratégiai és operatív tervezés dokumentumainak összehangolása megtörtént. Erősségeiket és fejleszthető területeiket azonosították. (vezetői interjú, munkatervek, Pedagógiai program, SZMSZ, intézkedési terv)*

1.1.4. Az intézmény éves terveiben megjelennek a környezeti nevelés, fenntartható fejlődés pedagógiai dokumentumokban foglalt céljainak aktuális éves feladatai.

***teljesül***

*A tagóvoda helyi nevelési gyakorlata a környezettudatosságra épül, így nagy gondot fordítanak a környezeti nevelés és a fenntarthatóság céljainak megvalósítására. Megfelelő magatartásminták kialakításával igyekeznek a fenntartható fejlődés szemléletét, napi gyakorlatát élményszerűen átadni a gyermekeknek. Megemlékeznek a különböző környezetvédelmi jeles napokról: az Állatok világnapjáról, a Víz világnapjáról, a Föld napjáról, a Madarak és fák napjáról. Olyan tevékenységeket biztosítanak, olyan programokat szerveznek, mellyel a felnőttekben és a gyermekekben is tudatosodik a fenntartható fejlődés problémája: szelektív hulladékgyűjtés, kirándulások, természetközeli rendezvények, madáretetők kihelyezése. A környezeti neveléssel, fenntarthatóságra neveléssel kapcsolatos kiemelt célok megjelennek az éves munkatervben, valamint a részletes megvalósításra irányuló leírások. (munkatervek, beszámolók, Pedagógiai program, vezetői és pedagógus interjú)*

**1.2. Hogyan történik a tervek megvalósítása?**

1.2.1. Az intézmény éves terveinek (éves munkaterv, éves intézkedési tervek, munkaközösségi tervek, a pedagógiai munka tervezési dokumentumai stb. gyakorlati megvalósítása) a stratégiai dokumentumok prioritása mentén, a pedagógusok és a munkaközösségek bevonásával történik.

***teljesül***

*Az intézményi tervek elkészítése és annak megvalósítása az óvodapedagógusok bevonásával, együttműködésével valósul meg, annak érdekében, hogy az intézmény elérje céljait. A pedagógiai munka feladatait is magába foglaló munkatervi célkitűzések megvalósítása a nevelőtestület közös feladata. Az intézményben munkaközösségek működnek, melyek elkészítik az éves terv alapján munkatervüket. A munkaközösségek munkájában a tagóvoda tagjai is aktívan részt vesznek. A tervek megvalósítása a munkaközösség bevonásával történik. (munkaterv , csoportnapló, pedagógus és vezetői interjú)*

1.2.2. Az intézmény nevelési-tanítási céljai határozzák meg a módszerek, eljárások kiválasztását, alkalmazását, amelyek támogatják a személyiség- és közösségfejlesztést és az elvárt eredmények elérését.

***teljesül***

*Az intézményben a Pedagógiai programhoz igazítottan alakították ki a közös szakmai értékrendet. A képességeket kibontakoztató nevelőmunkával érik el, hogy a gyermekek az óvodáskor végére az iskolai életre felkészültté váljanak. A módszereket, eljárásokat a nevelési célok figyelembevételével, a gyermekekre adaptálva határozzák meg. Az óvodapedagógusok a Pedagógiai program szellemében nevelik a gyermekeket. Kiemelt feladatként kezelik a teljes gyermeki személyiség kibontakoztatását, fejlesztését, az életre való felkészítését, a valódi tudást, a tapasztalást, az élményt nyújtó tevékenységeken keresztül. A szülői interjú során kiderült a szülők maximálisan elégedettek az intézmény működésével. Az intézményre jellemző: az elfogadás, a közösség formálása, barátságos, családias légkör, iskolára való felkészítés biztosítása, a közvetlen kapcsolat a szülő és a pedagógus között, környezettudatosságra nevelés. (vezetői és pedagógus interjú, Pedagógiai program)*

**1.3. Milyen az intézmény működését irányító éves tervek és a beszámolók viszonya?**

1.3.1. Az éves tervek és a hozzá kapcsolódó beszámolók koherensek.

***teljesül***

*Az éves munkatervek és beszámolók azt tükrözik, hogy átgondolt, tudatos tervező munka valósul meg az intézményben. A megvalósulást támogató értékelések, ellenőrzések eredményeit beépítik a nevelési folyamatba, a mindennapi pedagógiai munkába. A tervezés dokumentumai az előző évi beszámolók eredményeire épülnek. Ezekre történik a célok kitűzése, a feladatok meghatározása. (munkaterv, beszámolók)*

1.3.2. A nevelési év végi beszámoló megállapításai alapján történik a következő nevelési év tervezése.

***teljesül***

*Az év végi beszámolók rögzítik az eredményeket. A tagóvoda éves munkatervének céljai, feladatai az előző év beszámolójának tükrében kerültek meghatározása, figyelembe véve az előző év eredményeit, fejleszthető területeit, tapasztalatait. (munkaterv v, beszámolók, vezetői és pedagógus interjú)*

**1.4. Milyen a pedagógusok éves tervezésének, és tényleges megvalósulásának a viszonya?**

1.4.1. Az óvodapedagógus tervező munkája során figyelembe veszi az intézménye vonatkozásában alkalmazott, tartalmi elvárásokat, valamint az általa nevelt, tanított gyermekek és csoportok fejlesztési céljait.

***teljesül***

*A Pedagógiai programban található célok határozzák meg az óvodapedagógusok tervező munkáját, melyben megjelenik a célkitűzés, módszerek, eszközök, szervezeti és munkaformák átgondolása és feladatok differenciált tervezése. A Pedagógiai programban foglaltak szerint a gyermekek életkorához, egyéni fejlettségi szintjéhez igazodnak a nevelési módszerek, tevékenységek. A fejlesztések tevékenységek által, tevékenységeken keresztül valósulnak meg. Az óvodapedagógusok a tervező munkájukat ettől a nevelési évtől az OviKréta rendszerben végzik. (Pedagógiai program, csoportnaplók, munkaterv, vezetői és pedagógus interjú)*

1.4.2. A teljes pedagógiai folyamat követhető a tevékenységi tervekben, a csoportnaplókban, valamint a gyermeki produktumokban, az esetleges eltérések indokoltak.

***teljesül***

*A Pedagógiai programban megfogalmazott nevelési elvárások a teljes pedagógiai folyamatban, a tevékenységi tervekben, a csoportnaplókban jól követhetőek, a gyermekek produktumaiban pedig megfigyelhető az adott időszak feldolgozott témája. A csoportnaplók, valamint a gyermeki produktumok tükrözik a csoportban megvalósuló pedagógiai folyamatokat, a nevelés folyamata követhető, naprakész. Ha eltérés van, az mindig a gyermekek aktuális helyzetéhez igazodóan történik. Az OviKréta alkalmazását beindították a 2024/2025. nevelési éveben. (csoportnaplók, Pedagógiai program, pedagógus interjú)*

**1.5. Hogyan működik az ellenőrzés az intézményben?**

1.5.1. Az intézményi stratégiai alapdokumentumok alapján az intézményben belső ellenőrzést végeznek, és az ellenőrzési tervben szerepel, hogy ki, mit, milyen céllal és gyakorisággal, milyen eszközökkel ellenőriz.

***teljesül***

*SZMSZ tartalmazza a belső ellenőrzés szabályait – területeit, módszereit, fajtáit, célját, kiterjedését, szempontjait, formáit. A munkatervben lebontva megtalálható az éves ellenőrzési terv. Az ellenőrzési terv tartalmazza az ellenőrzés területeit, érintettek körét, időpontokat, ki végzi az ellenőrzést, az ellenőrzés célját, formáit, kiemelt szempontokat. Az ellenőrzések elvégzése dokumentált - jegyzőkönyv, megállapítások. (SZMSZ, munkaterv, vezetői interjú)*

1.5.2. Az óvodapedagógusok digitális kompetenciáinak és digitális pedagógiai kompetenciáinak értékelése az intézményi elvárásrendszerben hangsúlyosan megjelenik.

***teljesül***

*A pedagógusok digitális kompetenciáinak fejlesztése tudatosan megvalósul. Elengedhetetlen és hangsúlyos, főként napjainkban, amikor a dokumentációk elkészítéséhez szükséges. Az óvodapedagógusok digitális eszközöket – tablet, laptop, projektor - használnak a nevelőmunkában és a nevelőmunka tervezése során egyaránt: Ovikréta, teljesítményértékelési rendszer működtetése stb. Az óvodapedagógusok digitális kompetenciájának értékelése az ellenőrzés során szerepet kap, amikor az igazgató az Ovi Kréta felületét ellenőrzi, így az intézményi elvárásrendszerben is megjelenik. (pedagógus és vezetői interjú)*

1.5.3. Az intézmény a munkatervekben azonosítja az egyes feladatok eredményességének és hatékonyságának méréséhez, értékeléséhez szükséges mutatókat.

***teljesül***

*A gyermekek képességeinek megfigyelése folyamatosan történik, melyet a OviKrétában rögzítenek az óvodapedagógusok.Minden gyerekre fejlesztési terveket készítenek. A pedagógiai munka eredményességét, hatékonyságát szakmai megbeszéléseken, nevelőtestületi értekezleteken és a személyes beszélgetéseken értékelik, elemzik. (Mérési eredmények, fejlesztési tervek, fejlődési napló, csoportnapló)*

**1.6. Hogyan történik az intézményben az értékelés?**

1.6.1. A pedagógiai munka értékelése tények és adatok alapján, tervezetten és objektíven, az intézményi ellenőrzési tervekben foglaltakat is figyelembe véve történik.

***teljesül***

*Az értékelés tények és adatok alapján, tervezetten és objektíven történik, alapját az intézményi önértékelési rendszer jelenti. Az értékelést az igazgató végzi minden nevelési évben. Az óvodapedagógusok szakmai munkájának értékelése megfigyelések, csoportlátogatások, dokumentumok ellenőrzése alapján, előre tervezett módon történik, melyről jegyzőkönyv is készül. (vezetői és pedagógus interjú)*

1.6.2. Az intézményi önértékelés jogszabályoknak megfelelő megvalósítását az intézmény vezetése irányítja, az önértékelési folyamatban a nevelőtestület valamennyi tagja részt vesz.

***teljesül***

*Az intézményi önértékelés tervezetten, pedagógusok részvételével egységesen, az igazgató irányításával, a tagok aktív részvételével, a pedagógusok támogatásával történt. A kijelölt feladatok megoldásával az önértékelési folyamatban a nevelőtestület valamennyi tagja részt vett. (vezetői és pedagógus interjú)*

**1.7. Hogyan működik az intézményben a teljesítményértékelési rendszer?**

1.7.1. A stratégiai dokumentumok célkitűzéseivel összhangban megtörténik az intézményben a pedagógusok teljesítményértékelési rendszerének kidolgozása, amelyről a vezető a nevelőtestületet tájékoztatja. A pedagógusok teljesítményértékelési rendszerét a vezető irányítja, működteti és folyamatosan felülvizsgálja.

***teljesül***

*Az intézményben a stratégiai dokumentumok tartalmazzák a teljesítményértékelési rendszer szabályozását. Erről a pedagógusok kaptak tájékoztatást, az év elején elkészítették teljesítmény céljaikat, aszerint végzik pedagógiai munkájukat. A teljesítményértékelési rendszer működését az igazgató irányítja, és folyamatosan nyomon követi. (munkaterv, vezetői és pedagógus interjú)*

1.7.2. A teljesítményértékelés folyamatának megvalósulása a munkatársak (vezetőtársak, munkaközösség-vezetők, pedagógusok) bevonásával történik. A teljesítménycélok meghatározásakor a vezető az érintettek véleményét figyelembe veszi.

***teljesül***

*Az intézményi teljesítménycélok meghatározása az igazgató, a munkaközösség-vezetők és az óvodapedagógusok közös konszenzusán alapul. A teljesítmény célok megvalósulását folyamatosan nyomon követik a gyakorlatban és az OviKrétában egyaránt. (pedagógus és vezetői interjú)*

1.7.3. A teljesítményértékelés tények és adatok alapján, tervezetten és objektíven, dokumentáltan, határidőre történik.

***N.é.***

*Teljesítményértékelésre még nem került sor, dokumentálása folyamatban van, az objektivitást az igazgató ellenőrzi, a határidők betartására törekedve. (vezetői interjú)*

1.7.4. A beszámolókban megjelenik a teljesítményértékelés keretében végzett munka elemzése, értékelése, a tanulságok levonása, fejlesztések meghatározása.

***N.é.***

*Teljesítményértékelésre még nem került sor. A teljesítményértékelési rendszer működtetése folyamatos, az igazgató folyamatosan nyomon követi, a pedagógusok munkáját a vállalások szempontjából. A tanulságok levonása és a fejlesztések meghatározása nevelési év végén történik. A folyamat még nem tart a beszámolás szakaszában. A tanulságok levonása és a fejlesztések meghatározása először a 2024-2025-ös nevelési év végén történik. (vezetői interjú)*

**1.8. Milyen a pedagógiai programban meghatározott gyermeki értékelés működése a gyakorlatban?**

1.8.1. Az intézményben a gyermekek képességeinek megismerésére vonatkozó megfigyelési/mérési rendszer működik.

***teljesül***

*2024. augusztus 31-ig kidolgozott gyermek megfigyelési dokumentációval rendelkeztek, a két csoportos óvodában megfigyelésen alapuló képességmérést végeztek (Patyiné féle, Gyermek út mérés) az óvodapedagógusok, ettől a nevelési évtől kezdve pedig az OviKréta felületén rögzítik a gyermekek aktuális fejlettségi szintjét. A gyermekek fejlődésének nyomon követése és a megfigyelések eredményei alapján az egyéni fejlesztési tervek készítése megtörtént. 2024. szeptember 1-től az OviKrétában történik a gyermekek aktuális állapotának rögzítése évente 2 alkalommal. (vezetői és pedagógus interjú, beszámoló, egyéni fejlődési napló, OvikKréta)*

1.8.2. Az óvodapedagógusok a pedagógiai programhoz illeszkedő, a tanulási eredmények értékelésére alkalmas ellenőrzési, értékelési eszközöket választanak vagy készítenek, amelyhez felhasználják a digitális technológia nyújtotta lehetőségeket is.

***teljesül***

*Az óvodapedagógusok a gyermekek képességeinek megismerésére megfigyelésen alapuló képességmérést végeztek (Patyiné féle, Gyermek út mérés), ettől a nevelési évtől kezdve pedig az OviKréta felületén rögzítik a gyermekek aktuális fejlettségi szintjét. A mérési eredményekről összesítőt készítenek. (pedagógus és vezetői interjú)*

1.8.3. A gyermekek értékelése az intézmény alapdokumentumaiban elfogadott, közös alapelvek és követelmények (értékelési rendszer) alapján történik.

***teljesül***

*A gyermekek értékelése az intézmény alapdokumentumaiban megfogalmazott/elfogadott, közös alapelvek és követelmények (értékelési rendszer) alapján történik. A gyermekek értékelése megfigyelések alapján évente két alkalommal egyéni fejlődési dokumentációban egységes értékelési rendszerrel történt 2024. augusztus 31-ig. A Patyiné féle Gyermekút felmérési rendszert méréseket alkalmazták. Ebben a nevelési évben kezdték meg az OviKréta rendszer kínálta méréseket, melyhez digitális technológiát alkalmaznak. A 2024-2025-ös nevelési évtől a gyermekek aktuális állapotának rögzítése már az OviKrétában történik. (egyéni fejlődési dokumentáció, vezetői és pedagógus interjú)*

1.8.4. Az intézményben a gyermeki fejlődést folyamatosan követik, dokumentálják, elemzik, az egyes évek értékelési eredményeit összevetik, szükség esetén korrekciót hajtanak végre, illetve fejlesztési tervet készítenek.

***teljesül***

*Eddig az óvodapedagógusok a gyermeki fejlődést az egységesen kialakított rendszerben, a gyermekekről vezetett dokumentációban vezették. Évente két alkalommal rögzítették a megfigyeléseken alapuló teljesítményt, aminek célja a gyermekek önmagához képest viszonyított fejlődésének követése. A megismert adatokat elemezték, fejlesztési tervet készítettek. Ez szolgált a gyermekek fejlesztésének alapjául. 2024. szeptembertől a Pedagógiai programban szabályozott módon és időben az eredményeket az OviKrétában rögzítik. Szükség szerint az óvodapedagógusok egyénre szabott egyéni fejlesztési terveket készítenek és az eredményeke épülő, tudatos, tervszerű egyéni fejlesztést végeznek. (egyéni fejlődési napló, pedagógus és vezetői interjú)*

1.8.5. Az óvodapedagógusok a gyermekek eredményeiről fejlesztő céllal folyamatosan visszajeleznek a, szülőnek/gondviselőnek és az életkornak, fejlettségi szintnek megfelelő formában a gyermeknek.

***teljesül***

*Évente két alkalommal fogadó órák keretében, egyénileg tájékoztatják az óvodapedagógusok a szülőket gyermekük fejlettségi állapotáról, a fejlesztés folyamatáról. Ezen kívül szülői értekezletek, a napi találkozások alkalmával is kapnak tájékoztatást a gyermekek fejlettségi szintjéről. (egyéni fejlődési dokumentáció, fejlesztési tervek, pedagógus és szülői interjú)*

**1.9. Mi történik az ellenőrzés, megfigyelés, értékelés eredményével? (Elégedettségmérés, gyermeki fejlődés megfigyelés, mérés, egyéb mérések.)**

1.9.1. A megfigyelési eredmények éves elemzése alapján levonják a tanulságokat, szükség esetén korrekciókat hajtanak végre és meghatározzák a szükséges fejlesztéseket, figyelembe véve a kiemelt figyelmet igénylő gyermekek fejlesztési igényeit is.

***teljesül***

*A mérési eredmények elemzése évente megtörténik a beszámolókban. Az eredmények alapján megállapított erősségek és a fejleszthető területek meghatározása, a fejlődési utak kijelölése után az intézmény elvégzi a szükséges korrekciót. Az eredmények felhasználásra kerülnek a következő nevelési év célkitűzésében, kiemelt feladatainak meghatározásában. A mérési eredményekből és a napi megfigyelésekből az óvoda pedagógusok látják, hogy a gyermekek egyénileg illetve a saját csoportjuk hol tart a különböző képesség területeken. A megfigyelés eredményeit megbeszélik, levonják a tanulságokat, ha kell korrekciót hajtanak végre, különösen a kiemelt figyelmet igénylő gyermekek esetében egyeztetnek a fejlesztő kollégákkal is. (intézkedési terv, vezetői interjú, Pedagógiai program, munkaterv)*

1.9.2. A problémák megoldására alkalmas módszerek, jó gyakorlatok kidolgozása vagy adaptálása, segítő belső (ötletek, egyéni erősségek) és külső erőforrások (például pályázati lehetőségek) és szakmai támogatások feltérképezése, bevonása természetes gyakorlata az intézménynek.

***teljesül***

*Az igazgató támogatja a kollégák ötleteit. Az óvodapedagógusok nyitottak az új módszerekre, hospitálásokon, továbbképzéseken vesznek részt. Az új módszerek, eszközök, ötletek gyűjtése folyamatos, az óvodapedagógusok igyekeznek beépíteni azokat a nevelési gyakorlatba. Az intézmény óvodapedagógusai belső tudásmegosztással, egyéni kompetenciaerősségek kihasználásával követik az óvodapedagógia változásait. Segítőkész, probléma-érzékeny, erősségeiket kihasználó óvodapedagógusok végzik a nevelő/oktató munkát az óvodában. Innovatív a nevelőtestület, jó gyakorlatuk van az óvoda-iskola átmenet támogatása, amely egy pályázat kapcsán került kidolgozásra, de szívesen keresik a szakmai továbbképzések lehetőségét, kapcsolatokat ápolnak egyetemekkel, pl. pszichológus hallgatók fogadása szülői értekezlet keretében. (vezetői és pedagógus interjú)*

**Tevékenységek**

1.1. A stratégiai és operatív tervezés koherenciájának megvalósulása.

***kiemelkedő***

1.2. A stratégiai tervek megvalósulásának elősegítése a nevelési évekre bontott éves tervek alkalmazásával.

***kiemelkedő***

1.3. Az éves tervek és a beszámolók összhangjának megvalósulása.

***kiemelkedő***

1.4. A pedagógiai folyamatok követhetők az óvodapedagógusok és az intézmény dokumentumaiban.

***megfelelő***

1.5. Az intézményi célok elérését támogató ellenőrzési rendszer működtetése.

***kiemelkedő***

1.6. Az intézményi önértékelés jogszabálynak megfelelő működtetése.

***kiemelkedő***

1.7. Az intézményi célok megvalósulását, a pedagógusokat motiváló, az eredményességet támogató teljesítményértékelési rendszer működése.

***megfelelő***

1.8. A pedagógiai program alapelveivel és követelményeivel összhangban álló mérési, ellenőrzési és értékelési rendszer működtetése.

***megfelelő***

1.9. Az ellenőrzés és a mérés, értékelés eredményeinek rendszeres visszacsatolása.

***megfelelő***

**Fejleszthető tevékenységek**

További szakmai, jó gyakorlatok megvalósítása. Az alapdokumentumok aktualizálása a törvényi változásoknak megfelelően. Az Ovi Kréta felületen történő képességmérést a Pedagógiai program módosítása során javasolt beépíteni az alapdokumentumba.

**Kiemelkedő tevékenységek**

Az intézményi stratégiai és operatív dokumentumok egymásra építése. A gyermekek fejlődésének nyomon követése, egyéni fejlesztési tervek készítése. A Pedagógiai program alapelveivel és követelményeivel összhangban álló, a gyermekek adottságainak, képességeinek megismerésére vonatkozó mérési, ellenőrzési és értékelési rendszer működtetése. Együttműködés biztosítása az eredményes nevelő-fejlesztő munka érdekében. Nyitottság az újra és a fejlődésre. Innovációra való törekvés.

**2. Személyiség- és közösségfejlesztés**

100%

**2.1. Hogyan valósulnak meg a pedagógiai programban rögzített személyiségfejlesztési feladatok?**

2.1.1. Támogató szervezeti és tanulási kultúra jellemzi az óvodát, mely a beszámolókban és az intézményi önértékelésben követhető.

***teljesül***

*A szervezeti kultúra támogató, az óvodapedagógusok kiállnak egymásért, és az óvodáért. A gyermekek fejlődésének nyomon követése folyamatos. Az óvodapedagógusok a tanulás támogatása érdekében azonos nevelési elvek mentén végzik pedagógiai munkájukat. Erősségük a közösség összhangja, közös együttműködése, a családias, empatikus légkör a gyermekek, szülők megelégedésére. Biztosítják a megfelelő fejlesztést az ide járó gyermekek részére. A fejlesztési tervek a megsegítést támogatják. A tematikus tervek részletesen kidolgozottak, folyamatosan reflektálnak, a tapasztalatokra építkeznek. (beszámoló, munkaterv, mérés-értékelési dokumentumok, Pedagógiai program, pedagógus és vezetői interjú)*

2.1.2. A gyermekek személyes és szociális képességeik felmérésére alkalmas módszereket, eszközöket, technikákat alkalmaznak az óvodapedagógusok az intézményben.

***teljesül***

*Az intézményben a Pedagógiai programnak megfelelő eszközt alkalmaznak, az eredményeket rögzítik. Az óvodába lépéskor az anamnézis felvételekor jutnak pontosabb információ birtokába az óvodapedagógusok a gyermekek szociális hátterével kapcsolatban. Elsősorban a szabad játék időtartamában, a napirend gondozási, és a gyermekek munka jellegű tevékenységei alatt végeznek az óvodapedagógusok megfigyeléseket a gyermekek intraperszonális és interperszonális fejlettségére vonatkozóan. Ezeket évente kétszer rögzítik és meghatározzák a szükséges fejlesztéseket. (SZMSZ, munkaterv, beszámoló, vezetői és pedagógus interjú)*

**2.2. Hogyan fejlesztik az egyes gyermekek személyes és szociális képességeit (különös tekintettel a kiemelt figyelmet igénylő gyermekekre)?**

2.2.1. Az óvodapedagógusok módszertani kultúrája kiterjed a gyermekek személyes és szociális képességeinek fejlesztésére.

***teljesül***

*Az óvodapedagógusok kiemelten fontosnak tartják a gyermekek differenciált fejlesztését és a szociális kompetenciák kialakítását, erősítését. Az óvodapedagógusok felkészültek, módszertani kultúrájuk fejlesztésén folyamatosan dolgozó szakemberek. Az intézményen belül tudásmegosztás alkalmával módszertani ismereteket osztanak meg egymással. Módszertani kultúrájuk hozzájárul a gyermekek személyes és szociális képességeinek fejlesztéséhez. (Pedagógiai program, csoportnaplók, vezetői és pedagógus interjú)*

2.2.2. A fejlesztés megvalósulása nyomon követhető az intézmény dokumentumaiban, a mindennapi gyakorlatban (óvodai és óvodán kívüli tevékenységek), az intézmény szükség esetén korrekciókat hajt végre.

***teljesül***

*A gyermekek fejlődését folyamatosan nyomon követik és írásban rögzítik. Differenciáltan, a gyermek állapotához igazodóan nyújtanak segítséget a képességfejlesztésben, a hiányosan működő képességek fejlesztésében, korrekciójában. A gyermek fejlődéséről a szülőt folyamatosan tájékoztatják. (Egyéni fejlődési dokumentáció, vezetői és pedagógus interjú)*

**2.3. Hogyan történik a gyermekek szociális hátrányainak enyhítése?**

2.3.1. Az intézmény vezetése és érintett óvodapedagógusa információkkal rendelkezik minden gyermek szociális helyzetéről, különös tekintettel a kiemelt figyelmet igénylőkre.

***teljesül***

*Az igazgató és az óvodapedagógusok részletes információkkal rendelkeznek minden gyermekről és szociális helyzetéről a fejlődést nyomon követő rendszer, illetve a szülőkkel való napi kapcsolat alapján. A gyermekek nehézségeit szakszerűen kezelik. A szociális problémákkal küzdő gyermekek esetében segítő-támogató jelleggel, a megfelelő külső kapcsolatok igénybevételével segítik a hátrányok enyhítését. A gyermekvédelmi jelzőrendszer az intézményben szükség esetén működik. A kiemelt figyelmet igénylő gyermekek számára biztosított a fejlesztő szakember. A tehetségígéretek számára a csoport óvoda pedagógusai biztosítják a számukra szükséges fejlődési lehetőségeket a napi tevékenységekben és egyéb foglalkozások során, illetve fakultatív tehetséggondozó foglalkozás alkalmaival. Együttműködnek a gyermekvédelmi felelőssel, gyógypedagógussal, pszichológussal, logopédussal. (vezetői és pedagógus interjú, beszámoló, Pedagógiai program )*

2.3.2. Az intézmény támogató rendszert működtet (pl. felzárkóztatást célzó egyéni foglalkozást szervez, integrációs nevelési/tanítási módszereket fejleszt, nevelési, képzési, tanítási programokat, modelleket dolgoz ki vagy át, és működteti is ezeket, kapcsolatot tart fenn szakmai támogató hálózattal).

***teljesül***

*Az óvodában nagy hangsúlyt helyeznek a felzárkóztatásra, ennek megvalósításában a fejlesztő pedagógus, gyógypedagógus, logopédus, pszichológus adnak segítséget. A mindennapi pedagógiai folyamatban is megjelenik a dokumentált felzárkóztatás, hátránykompenzáció (egyéni fejlesztési tervek). A szülők elmondása alapján hangsúlyt helyeznek arra, hogy felzárkóztassák gyermeküket és sok játékos ismeretterjesztő tevékenységet biztosítanak az óvodapedagógusok. A szükséges tárgyi és személyi feltételek folyamatos biztosítására törekszenek. Kapcsolatban állnak az illetékes pedagógiai szakszolgálattal. Az óvodapedagógusok a szakszolgálatok szakvéleményei, valamint a gyógypedagógus, logopédus, fejlesztő pedagógus véleménye alapján igyekeznek a hiányterületek figyelembevételével a gyermek egyéni fejlődési ütemét megtámogatni. (pedagógus és vezetői interjú)*

**2.4. Hogyan támogatják az önálló tanulást, hogyan tanítják a tanulást?**

2.4.1. Az óvodapedagógusok a tanuláshoz, cselekvéshez kötött ismeretszerzéshez (pl. játékhoz) szakszerű útmutatást és megfelelő eszközöket biztosítanak, alkalmazva a nevelés-tanítás-tanulás módszertanát.

***teljesül***

*A nevelési módszerek és eszközök megválasztása során figyelembe veszik a gyermekek életkori és egyéni sajátosságait, valamint a Pedagógiai programot. Képzett, tapasztalt óvodapedagógusok a tanuláshoz, cselekvéshez kötött ismeretszerzéshez szakszerű útmutatást adnak, sokféle színes eszköz segíti a tanulás-tanítás módszertanát. Az óvodapedagógusok az élményszerű cselekvésre épülő tapasztalatszerzési, tanulási folyamatokhoz biztosítják a szükséges lehetőségeket és eszközöket. Fenntartják a gyermekek kíváncsiságát, biztosítják az élményt, a tapasztalatszerzést, sokszínű tevékenységet és a szabad játékot. (Pedagógiai program, vezetői és pedagógus interjú)*

2.4.2. Az intézmény támogatja a digitális technológia alkalmazását a személyre szabott nevelés-tanítás-tanulás érdekében, amely figyelembe veszi a gyermekek egyéni tanulási igényeit.

***teljesül***

*Az intézményben megfelelő mennyiségű digitális eszköz áll rendelkezésre. Az intézmény támogatja a digitális technológia alkalmazását. Az óvodapedagógusok a mindennapi munkájukban használják az digitális technológiát a gyermekek fejlesztése és az adminisztráció vezetése, valamint a felkészülés és önképzés során: laptop, projektor, tablet. A digitális technológia nyújtotta lehetőségeket igyekeznek kihasználni a tervezési feladatok során. A digitális technológiát az arany középút elvével alkalmazzák, szorgalmazzák a gyermekek között. Szemléltetésre, rövid filmek megtekintésére használják, a felkészüléshez, kapcsolattartáshoz, különleges jelenségek, természeti dolgok alkalomszerű bemutatására, dokumentációt digitálisan készítik - OviKréta. (vezetői és pedagógus interjú)*

2.4.3. A nevelhetőségi, tanulási nehézségekkel küzdő és sajátos nevelési igényű gyermekek megkülönböztetett figyelmet kapnak.

***teljesül***

*Az óvodapedagógusok szeretetteljes, támogató légkörben egyéni bánásmód biztosításával fejlesztik a gyermekeket, egyéni fejlesztési tervek alapján. Valamennyi óvodapedagógus rendelkezik a feladatvégzéshez szükséges szakmai tapasztalattal és módszertani kultúrájával. A fejlesztések megvalósításához megfelelő helyszínt és eszközöket biztosít az óvoda. Jelenleg 5 SNI, 3 BTMN gyermek jár az óvodába. Egyéni differenciálással fejlesztik a pedagógusok a gyermekek részképesség területeit. Folyamatosan kapcsolatot tartanak fenn a segítő szakemberekkel. (vezetői és pedagógus interjú, bejárás)*

**2.5. Hogyan történik a gyermekek egészséges és környezettudatos életmódra nevelése?**

2.5.1. Az egészséges és környezettudatos életmódra nevelés elmélete és gyakorlata a pedagógiai programban előírtak szerint a munkatervben szerepel, a foglalkozásokon és egyéb, óvodai foglalkozáson kívüli keretek között is megvalósul.

***teljesül***

*Az intézmény rendelkezik “Zöld Óvoda" címmel. Kiemelt figyelmet kap a környezettudatosság. Mindennapos a környezettudatos szemléletmód alakítása: újrahasznosított anyagból készített játékok és eszközök készítése, szelektív hulladékgyűjtés, tanösvény, madárvédelem, bogár búvóhely kialakítása, virágos, - zöldséges kert művelése, zöld napok megünneplése, Föld napi kerékpártúra a szülőkkel, Víz napja alkalmából kistérségi vetélkedő, Takarítási Világnapon az óvoda környékének rendbetétele stb. A Pedagógiai programban kiemeli a szabad játék fontosságát. Játékba ültetett műveltség tartalmak az egészséges életmódra nevelés – érzelmi, erkölcsi és közösségi nevelés, értelmi nevelés és anyanyelvi nevelés. Ennek tervezése és megvalósítása a munkatervben és a beszámolóban követhető. Céljuk további cím elnyerése. (munkaterv, bejárás, vezetői, szülői és pedagógus interjú)*

2.5.2. Az óvodán kívüli tevékenységek alkalmával a gyermekek a gyakorlatban tevékenységhez kötötten alkalmazzák a fenntartható fejlődéssel kapcsolatos ismereteiket.

***teljesül***

*Az óvodán kívüli tevékenységek szervezésében élnek a körülöttük lévő természeti és társadalmi környezet által felkínált lehetőségekkel, a gyermekek megismerkednek épített környezetük értékeivel. Óvodai életükbe természetes módon beillesztik, felhasználják a közösen alkotott, készített produktumokat (ajándék, kellékek ünnephez, játékhoz) szem előtt tartva a fenntarthatóság, újrahasznosítás, környezettudatos magatartás szemléletét. A testileg-lelkileg egészséges, harmonikus személyiség nevelésének gyakorlata áthatja az óvodai tevékenységeket. Megfelelő szakemberek segítségével gondozó, prevenciós és korrekciós feladatokat látnak el. Kirándulásokra elviszik a csoportokat. Gyakoriak a természetben, a külső helyszíneken szervezett séták, programok, ahol a gyakorlatban kipróbálják és alkalmazzák a tanultakat. (pedagógus és vezetői interjú)*

**2.6. Hogyan segíti az intézmény a gyermekek együttműködését?**

2.6.1. Az intézmény gondoskodik róla és támogatja az óvodapedagógusok, a pedagógiai munkát segítők, valamint a gyermekek közötti folyamatos információcserét és együttműködést.

***teljesül***

*Az igazgató rendszeresen tájékoztatja az óvodát érintő kérdésekről az óvodapedagógusokat és a nevelő-oktató munkát segítő munkatársakat. A tájékoztatás hagyományos és digitális formáit is alkalmazzák. Az óvodai csoportokban szoros az együttműködés a pedagógusok és a pedagógus munkát segítő dajkák, pedagógiai asszisztens között. A kommunikáció folyamatos, több információs csatornán folyik. Az igazgató támogatja a tervezett és az alkalomszerű megbeszéléseket, valamint az információátadás hatékonyságának növelését. A kommunikáció formái: egyéni megbeszélések, csoportos beszélgetések, nevelőtestületi megbeszélések, értekezletek, alkalmazotti megbeszélések. (vezetői, pedagógus és szülői interjú)*

**2.7. Hogyan, milyen keretek között valósulnak meg az intézmény közösségépítő tevékenységei?**

2.7.1. Bevonják a gyermekeket, a szülőket és az intézmény dolgozóit a szervezeti nevelési és tanulási kultúrát fejlesztő intézkedések meghozatalába.

***teljesül***

*Az intézmény dokumentumai nyilvánosak, a legitimációs záradékban ellenjegyezték a szülők, az intézmény dolgozói, a fenntartó. A gyerekek életkori sajátosságainak megfelelő napirend került kialakításra. Az intézmény a családokkal való együttműködés változatos formáit valósítja meg, a kapcsolattartás folyamatos, a szülők részt vesznek a közösségépítő tevékenységekben, a programok közül több is nyitott a szülők számára.Az intézmény igazgatója bevonja a szülőket, kollégákat, a maguk szintjén a gyermekeket az óvodában zajló szervezeti és tanulási kultúrát fejlesztő intézkedésekbe, de erre a három óvodapedagógusnak is megvan az igénye önszervező módon. (SZMSZ, pedagógus és vezetői interjú)*

2.7.2. Az intézmény közösségi programokat szervez.

***teljesül***

*Partnerközpontú szemlélet jellemzi az óvodában a szülő - gyermek - óvoda együttműködést. Az intézmény rendszeresen szervez óvodai és óvodán kívüli programokat, melyek részben az óvodai élethez, részben a hagyományos és nemzeti ünnepekhez, néphagyományokhoz és jeles napokhoz kapcsolódnak. A programokba bevonják a családokat, szülőket is, akik aktívan vesznek részt az óvoda rendezvényein, segítik a munkát szervezésben, ünnepségeken. A közös élmények biztosítják a közösségi érzés kialakítását, fejlesztését. Pl. Gyereknap, Ovi olimpia, Tojás keresés, Karácsony, Farsang, Kézműves délutánok /tök lápmás faragás/, szülőkkel közös kirándulások, bálok, falu napi főzés. (pedagógus, vezetői, szülői interjú, munkaterv, beszámoló)*

2.7.3. A szülők a megfelelő kereteken belül részt vesznek a közösségfejlesztésben.

***teljesül***

*Az óvoda figyel a családokkal történő partneri együttműködésre. A szülők segítik az óvodai programok megszervezését és megvalósítását a megfelelő keretek betartásával: ha a program adja a lehetőséget, hogy részt vegyenek, szívesen részt vesznek a programokon, ha szülő nélküli az adott program, akkor pedig minden segítséget megadnak az óvoda és a pedagógusok számára. Az óvodában a szülők a szabályozásnak megfelelően szülői közösséget alkotnak, csoportonként két képviselőjük van. Az igazgató és pedagógusok közössége számos lehetőséget biztosít a szülők részére, hogy a rendezvényeken, közös programokon a szülők együtt vehessenek részt gyermekeikkel, amit a szülők örömmel fogadnak, a sok és tartalmas programokról elismerően és elégedetten nyilatkoztak. (pedagógus, vezetői és szülői interjú)*

2.7.4. A részvétellel, az intézmény működésébe való bevonódással a gyermekek és a szülők elégedettek.

***teljesül***

*Hatékony együttműködés valósul meg. A szülői interjúból kiderül, hogy elégedettek a szülők a részvétellel és az intézmény működésébe való bevonódással, azaz hatékonyan biztosítják számukra, hogy hozzájussanak az intézménnyel és gyermekükkel kapcsolatos információkhoz, véleményükkel formálják a folyamatok alakulását. Az igazgatóhoz bármikor oda mehetnek, kérdéseket tehetnek fel, aki nyitott szívvel és figyelemmel fordul a szülők megkeresése felé. A gyermekek és a szülők maximálisan elégedettek az óvoda működésével, az óvodában megvalósuló óvodai neveléssel. Az interjú során a szülők elégedettségüket fejezték ki az óvoda közösségfejlesztő tevékenységével és a szülők bevonásával kapcsolatban. (szülői interjú)*

**Tevékenységek**

2.1. A pedagógiai programban meghatározottaknak megfelelő személyiségfejlesztési feladatok megvalósulása.

***kiemelkedő***

2.2. A gyermekek személyes és szociális képességeinek fejlesztése és nyomon követhetőségének megvalósulása.

***megfelelő***

2.3. A gyermekek szociális hátrányainak enyhítésére kidolgozott rendszer működtetése.

***kiemelkedő***

2.4. Az önálló tanulást támogató gyakorlat megvalósítása és nyomon követhetősége.

***megfelelő***

2.5. A pedagógiai programmal összhangban álló egészséges és környezettudatos életmódra nevelés támogatása.

***kiemelkedő***

2.6. A pedagógiai programban megfogalmazott közösségfejlesztési feladatokkal összhangban lévő gyermekek közötti együttműködés támogatása.

***kiemelkedő***

2.7. A több szinten és eredményesen szerveződő közösségépítő programok megvalósulása.

***kiemelkedő***

**Fejleszthető tevékenységek**

A szülő - intézmény partnerség erősítése.

**Kiemelkedő tevékenységek**

Óvodai programok rendszeres szervezése. Családok bevonása az óvodai programokba. Szülők bevonása óvodán kívüli tevékenységekbe. A tanuláshoz, cselekvéshez kötött ismeretszerzéshez eszközök biztosítása. A környezettudatosság magas szintű támogatása, környezeti nevelés magas szintű megvalósítása. Támogató szervezeti és tanulási kultúra. Óvoda egyéni arculatának alakítása. Óvoda hírnevének erősítése. Egyéni igényekhez alakított, differenciált képesség- és készségfejlesztés. Komplex személyiségfejlesztés.

**3. Az intézményben folyó pedagógiai munkával összefüggő eredmények**

100%

**3.1. Milyen eredményességi mutatókat tartanak nyilván az intézményben?**

3.1.1. Az intézmény pedagógiai programjának egyik prioritása a tanulás-tanítás eredményessége.

***teljesül***

*A Pedagógiai program tartalmazza a fejlesztési tartalmakat műveltségterületenként. Az intézmény Pedagógiai programjának prioritása a személyiség tiszteletben tartása, a tehetségek kibontakoztatása, az egyéni bánásmód elve, a differenciált fejlesztés, az egészséges életmód, illetve a környezeti nevelés. A pedagógiai célkitűzéseiket tekintve az eredményességet, a hatékonyságot helyezik előtérbe. A csoportok fejlettségéhez igazodó, komplex, előre átgondolt, tudatos tervezés – az eredményes nevelés megvalósítását teszik lehetővé. A pedagógiai programban megjelennek a fejlődés várható eredményei is. Hangsúlyos szerepet kap a gyermekek komplex - egyéni életkori sajátosságaikhoz, fejlődési üteméhez igazított személyiségfejlesztése, a hátránycsökkentés. (Pedagógiai program, vezetői és pedagógus interjú)*

3.1.2. Az intézményi működés szempontjából kulcsfontosságú sikertényezők azonosítása a partnerek bevonásával történik meg.

***teljesül***

*Az óvoda partneri kapcsolatait kölcsönös együttműködés jellemzi. Szoros kapcsolatot ápolnak a partnereikkel, akiknek véleményét, javaslatait, ötleteit meghallgatják és ha arra érdemes, beépítik a fejlesztési tervekbe. A szülők és a külső partnerek elégedettségét évente mérik. A szülők elégedettségének mérése alapja a sikertényezők azonosításának. (pedagógus és vezetői interjú)*

3.1.3. Nyilvántartják és elemzik az intézményi eredményeket (pl. helyben szokásos megfigyelésen vagy más alapon megszervezett mérések eredményei, esetleges sport, más versenyeredmények, elismerések, 6 éves kor után óvodában maradó mutatók, elégedettségmérés eredményei – szülő, óvodapedagógus, pedagógiai munkát segítők –, neveltségi mutatók).

***teljesül***

*Az óvodában folyó nevelő/fejlesztő munka alapjaként a gyermekek adottságainak, képességeinek megismerésére vonatkozó egységes megfigyelési - mérési rendszer működik. A gyermekek fejlődését nyomon követik, melynek eredményére egyéni fejlesztési terv készül. Az egyéni mérések, megfigyelések és az ehhez igazított adekvát fejlesztések megvalósulnak. A gyermekek fejlődését a fejlődési naplóban nyomon követik, elemzik és a helyben szokásos módon tartják nyilván az eredményeket, melyeket fejlesztő célzattal építik be a nevelési folyamataiba. A 2024/2025 nevelési évben bevezetett OviKréta rendszert működtetik a gyermeki fejlődés nyomon követése céljából. Elégedettségmérést végeznek a szülők,- a kollégák (SWOT analízis) a fenntartó, az iskola dolgozói körében. (vezetői, pedagógus és szülői interjú, egyéni fejlődési dokumentáció)*

**3.2. Milyen szervezeti eredményeket tud felmutatni az intézmény?**

3.2.1. Az intézmény kiemelt nevelési céljaihoz kapcsolódó eredmények alakulása az elvártaknak megfelelő.

***teljesül***

*A szülők képviselői elégedettek az óvodában folyó nevelő munkával, a gyermekek fejlettségével, neveltségével. A Pedagógiai program célrendszerében megfogalmazottak összhangban állnak és az elvártnak megfelelően alakulnak az óvoda eredményeivel. Az óvodapedagógusok képesek a megújulásra, nyitottak az újra. Az intézmény kiemelt nevelési céljaihoz kapcsolódó eredmények az elvártnak megfelelőek. Az éves munkatervekben nyomon követhető az adott nevelési évben jelölt kiemelt intézményi célok és pedagógiai feladatok tervezése. A szervezeti eredmények eléréséhez az alkalmazotti közösség minden tagja hozzájárul. Gördülékeny együttműködés jellemzi a nevelőtestület munkáját. (munkaterv, beszámoló, pedagógus és szülői interjú)*

3.2.2. Az intézmény nevelési és tanítási célrendszeréhez kapcsolódóan az eredmények mérhető módon is dokumentáltak.

***teljesül***

*A kitűzött célok, feladatok és azok felelőseinek megjelölése a munkatervben megjelenik. A mérési- értékelési eredmények a beszámolóban dokumentáltak, a gyermekek egyéni fejlődési dokumentumaiban az egyéni értékelések rögzítettek. (vezetői és pedagógus interjú, munkaterv, beszámoló)*

3.2.3. Az intézmény rendelkezik külső elismeréssel (pl. Zöld óvoda, bázisóvoda, szakmai és társadalmi szervezetek elismerései stb.).

***teljesül***

*Külső elismeréssel rendelkeznek, elnyerték a Zöld Óvoda címet. (vezetői és pedagógus interjú)*

**3.3. Hogyan hasznosítják a belső és külső mérési eredményeket?**

3.3.1. Az intézmény vezetése gondoskodik a nevelési, tanulási eredményességről szóló információk belső nyilvánosságáról.

***teljesül***

*Az óvoda dokumentumainak nyilvánossága a törvényi előírásoknak megfelelően biztosított, az alapdokumentumok betekinthetők. Az igazgató gondoskodik a nevelési, tanulási eredményességről szóló információk belső nyilvánosságáról, melyek megosztása a mindennapi munka során, a megbeszéléseken, értekezleteken, szülőknek a fogadóórák keretében történik. Évente két alkalommal rögzítik a gyermekek fejlettségéről szóló információkat. Ezekről az eredményekről a szülőket tájékoztatják. (Pedagógiai program, SZMSZ, vezetői és pedagógus interjú)*

3.3.2. Az eredmények elemzése és a szükséges szakmai tanulságok levonása és visszacsatolása nevelőtestületi feladat.

***teljesül***

*A mérési-értékelési eredmények feldolgozása, elemzése, konklúzió megfogalmazása, valamint a visszacsatolás megjelenik a beszámolókban és felhasználásra kerülnek az intézményi önértékelés eljárásában. Napi szintű és rendszeres szakmai kapcsolattartás, elengedhetetlen, hogy így vitassák meg az óvodát érintő eredményeket, problémákat - igény is minden kolléga részéről a folyamatos visszacsatolás. A gyermekek méréséről és azok eredményeiről a szülők szülői értekezletek, fogadó órák alkalmával kapnak tájékoztatást. (vezetői interjú, munkaterv, beszámoló, pedagógus interjú)*

3.3.3. A belső és külső mérési eredmények felhasználásra kerülnek az intézményi önértékelés eljárásban.

***teljesül***

*A mérési-értékelési eredmények intézményi szintű feldolgozása megtörténik, az erősségek és a további feladatok megjelennek a beszámolókban. Rendszeres elvégzik az eredmények elemzését és javaslatot tesznek a szükséges korrekciókra. Az intézményi önértékelés megtörtént, az igazgató elkészítette az intézkedési éves tervet, melynek végrehajtásról beszámol a nevelőtestületnek. A partneri elégedettségi felmérés eredményei és a mérési eredmények felhasználásra kerültek az intézményi munkaterv elkészítése során. (beszámoló, munkaterv, vezetői interjú, intézményi önértékelés dokumentumai)*

**3.4. Hogyan kísérik figyelemmel a gyermekek iskolába lépését, tanulási útját?**

3.4.1. Kidolgozott és gyakorlatban működő a gyermekek tanulási útjának követése.

***teljesül***

*Tervszerű és jó az iskolákkal való kapcsolata az óvodának. Különböző óvoda -iskola átmenetet segítő programokon vesznek részt a gyerekek és a pedagógusok egyaránt. A gyermekek tanulási útja jól kidolgozott, munkacsoport felel a magas szintű gyakorlati megvalósításért. Az iskolával példaértékűen együttműködve valósítja meg az óvoda a gyermekek tanulási útjának követését. Ennek megfelelően nyílt napokon vesznek részt, az óvodapedagógusok nyitott órán kísérhetik figyelemmel volt óvodásuk fejlődését. A szülők az őszi fogadó órán kapnak segítséget gyermekük beiskolázásához. (munkaterv, beszámoló, Pedagógiai program, szülői, pedagógus és vezetői interjú)*

3.4.2. A tapasztalatokat felhasználják a pedagógiai munka fejlesztésére.

***teljesül***

*A pedagógiai munka tervezésekor figyelembe veszik a gyermekekről kapott szülői információkat, az időnkénti tanítói visszajelzéseket. Igyekeznek minél több információhoz juttatni a tanköteles korba lépő gyermekek szüleit, biztosítva ezzel az eredményes beiskolázás lehetőségét. Félévenkénti értékeléssel megtörténik a gyermekek eredményeinek áttekintése, a lemaradások felmérése, az egyénre szabott feladatok meghatározása. A tanítókkal folytatott párbeszéd tapasztalatait felhasználják a napi pedagógiai munka fejlesztésére a gyermekek zökkenőmentes iskolakezdése érdekében. (pedagógus és vezetői interjú)*

**Tevékenységek**

3.1. Az eredményességi mutatók nyilvántartása, az eredmények rendszeres elemzése.

***megfelelő***

3.2. A kiemelt nevelési és tanítási célok elvárásainak megfelelő eredmények teljesülése.

***megfelelő***

3.3. A belső és külső mérési eredmények intézményi szintű közös elemzése, a szakmai tanulságok levonása és visszacsatolása.

***megfelelő***

3.4. Kidolgozott és gyakorlatban működő a gyermekek tanulási útjának követése.

***kiemelkedő***

**Fejleszthető tevékenységek**

Helyi díjak létrehozása a szakmai munka elismerésére.

**Kiemelkedő tevékenységek**

A gyermekek fejlődésének folyamatos nyomon követése. A pedagógiai folyamatokat átgondolása, megtervezése, konzekvenciát levonása és a fejlesztési tervek megalkotása, bevonva a teljes alkalmazotti közösséget. Belső kommunikáció a gyerekek fejlődésének nyomon követéséről. Iskolákkal való tartalmas együttműködés és kommunikáció. A belső és külső mérési eredmények felhasználása az intézményi önértékelés eljárásban. Elkötelezettség az intézmény iránt. Családdal való együttműködés hangsúlyozása. Kezdeményező együttműködés a pedagógusok körében a problémák megoldására.

**4. Belső kapcsolatok, együttműködés, kommunikáció**

100%

**4.1. Milyen pedagógus szakmai közösségek működnek az intézményben, melyek a fő tevékenységeik?**

4.1.1. A gyermekek nevelése-tanítása érdekében a szakmai közösségek és az óvodapedagógusok kezdeményezően együttműködnek egymással, illetve a pedagógiai munkát segítő szakemberekkel a felmerülő problémák megoldásában.

***teljesül***

*Sokrétű szakmai munka valósul meg az óvodában a Pedagógiai programban megfogalmazott célkitűzések és a programok magas színvonalon történő megvalósulása érdekében az óvodapedagógusok és a nevelő-oktató munkát segítők együttműködése következtében. Az intézményben a pedagógusok szakmai munkaközösségekben dolgoznak intézményi szinten kerültek kialakításra: „Anyanyelvi”, „Környezeti”, „Tehetség”. A pedagógusok szoros együttműködése jellemző, melyet példaértékű szakmaiságával folyamatosan támogat az igazgató. Cél az éves munkatervhez és a kialakított magas minőségű szakmai munkához kapcsolódó feladatok megvalósítása. Az óvodapedagógusok együttműködésére az egységes szemléletmód jellemző, melyhez a tagintézménybe feladatot ellátó szakemberek is alkalmazkodnak. A szakemberek további bevonásának szükségességéről a pedagógusok tájékoztatják a szülőket. (SZMSZ, munkaterv, Pedagógiai program, beszámoló, vezetői és pedagógus interjú)*

4.1.2. Az óvodapedagógusok szakmai csoportjai maguk alakítják ki működési körüket, önálló munkaterv szerint dolgoznak. A munkatervüket az intézményi célok, a hatás- és jogkörök figyelembevételével határozzák meg.

***teljesül***

*A szakmai csoportokat intézményi szinten alakították ki, nevelési évenként van lehetőség a munkájukba bekapcsolódni. A szakmai közösségek lehetőséget biztosítanak a szakmai konzultációkra, a belső, egymástól való tanulásra, valamint a szakmai fejlődésre, az önismeret, a személyiség fejlesztés színtere is. Intézményük belső kapcsolatrendszerének középpontjában a támogató szervezeti struktúra áll, ami a pedagógiai, szakmai együttműködés alapja. A Csanyteleki óvodával együttműködve három szakmai csoport működik: anyanyelvi, környezeti, tehetséggondozást segítő. Ezen a munkaközösségek valamelyikének mindenki tagja az óvodában, a tapasztalataikat pedig megosztják egymás között. A munkaközösségek önálló munkaterv szerint dolgoznak, az intézményi célok, hatás,- és jogkörök figyelembe vételével. (munkaterv, beszámoló, vezetői és pedagógus interjú)*

4.1.3. Az intézmény vezetése támogatja, ösztönzi az intézményen belüli együttműködéseket, és az intézmény céljainak elérése érdekében támaszkodik e közösségek munkájára.

***teljesül***

*Az igazgató támogatja, ösztönzi az óvodán belüli együttműködéseket, és az intézmény céljainak elérése érdekében támaszkodik a közösségek munkájára. A munkaközösségek munkáját felhasználják a mindennapi gyakorlatban. A munkatársak közötti együttműködés nagyon szoros az intézményben, melynek motorja az igazgató, aki a fenntartó szakmai és emberi támogatását élvezi. Minőségi szakmai munkájuk rugalmasan igazodik a Pedagógiai programjukhoz és az aktuális kiemelt éves nevelési célokhoz , valamint a tervezett programokhoz. A kollektíva szoros kapcsolatban van, a közös tervező, szervező, kivitelező feladatokban folyamatosan együttműködik. (pedagógus és vezetői interjú, munkaterv, beszámoló)*

4.1.4. A szakmai közösségek bevonásával történik a pedagógiai folyamatok megvalósításának ellenőrzése, értékelése.

***teljesül***

*A pedagógiai folyamatok megvalósításának ellenőrzése tudatosan tervezett, mely jelenleg összefügg a teljesítményértékeléssel. A szakmai munka ellenőrzése az igazgató és a munkaközösség-vezetők bevonásával történik. Évente tervezetten, előre bejelentett módon történik, amit önreflexió, reflexió követ és jegyzőkönyv is készül. Spontán módon, naponta is tudja ellenőrizni a szakmai munkát. (SZMSZ, munkaterv, vezetői és pedagógus interjú)*

**4.2. Hogyan történik a belső tudásmegosztás az intézményben?**

4.2.1. Az intézményben magas színvonalú a szervezeti kultúra és a szakmai műhelymunka, rendszeres, szervezett a belső továbbképzés, a jó gyakorlatok ismertetése.

***teljesül***

*Az óvodapedagógusok nyitottak, szívesen tanulnak egymástól, hogy megismerjék egymás jó gyakorlatait, módszertani megoldásait. Aktívan részt vesznek a feladatok elvégzésében. A szakmai együttműködés intézményi szinten munkaközösségekben valósul meg, melyeknek tagjai a székhely és a tagóvoda óvodapedagógusai. A szakmai munka igazodik az Intézmény pedagógiai programjának fő arculati elemeihez, fő feladataihoz. A munkamegosztás, a dolgozók együttműködése megvalósul. Jó szakmai közösséget alkot az óvoda nevelőtestülete. Fogékonyak, nyitottak az új dolgok iránt, elhivatottság, kreativitás jellemzi őket. Az egymás szakmai munkáját megismerő hospitálások igény szerint megvalósulnak, de nincsenek minden esetben dokumentálva. (vezetői és pedagógus interjú)*

4.2.2. A belső tudásmegosztás működtetésében a szakmai közösségek kiemelt feladatot vállalnak.

***teljesül***

*A belső tudásmegosztás folyamata tervezett formában működik. Az intézményen belül a belső tudásmegosztás rendszeres. A pedagógusok eljárnak továbbképzésekre, és ha hasznosnak találták, egymással szervezett keretekben megosztják. A központilag működtetett Munkaközösségek is kiemelt feladatot vállalnak a belső tudásmegosztásban. A pedagógusok tapasztalataikat és a továbbképzéseken elsajátított ismereteket megosztják egymással. Minden óvodapedagógus rendelkezik az önképzés, önművelés és szakmai tudás fejlesztésének igényével. (SZMSZ, munkaterv, beszámoló, vezetői és pedagógus interjú)*

**4.3. Hogyan történik az információátadás az intézményben?**

4.3.1. Kétirányú információáramlást támogató hatékony kommunikációs rendszert (eljárásrendet) alakítottak ki.

***teljesül***

*Az SZMSZ tartalmazza a kapcsolattartás formáit. A szülők tájékoztatása folyamatos, szóbeli, írásos és digitális eszközöket egyaránt alkalmazzák. Az óvoda dolgozóihoz időben eljutnak az őket érintő, munkájukhoz szükséges információk. Hagyományos és digitális információ átadás történik, helyben szokásos módon. Hagyományos: információs tábla az óvoda folyosóján, telefon. Digitális: e-mail, zárt facebook csoportok, messenger üzenetek. A két irányú információáramlás hatékonysága tovább az intézmény szerint növelhető. (SZMSZ, vezetői, pedagógus és szülői interjú)*

4.3.2. Az intézmény él az információátadás szóbeli, digitális és papíralapú eszközeivel, biztosítja a munkatársaknak a szükséges információkhoz és ismeretekhez való hozzáférést.

***teljesül***

*Az információ áramoltatása érdekében minden kommunikációs csatornát rendszeresen működtetnek. A napi személyes beszélgetéseken, kapcsolattartáson túl a kifüggesztett papír alapú (információs tábla írott formátumban kihelyezve a szülőknek), és az elektronikus úton közölt információ átadása is működik (digitális kapcsolattartási formák-zárt facebook csoport; messenger), a gyermekek produktumainak kiállítása. Digitális – e-mail, zárt facebook csoport, messenger. Szóbeli – megbeszélések, értekezletek, szülői értekezletek, fogadó órák. Írásbeli – faliújság, honlap. (pedagógus interjú)*

4.3.3. Az értekezletek összehívása célszerűségi alapon történik, résztvevői a témában érdekeltek.

***teljesül***

*Az óvodában alkalmazotti, nevelőtestületi értekezletet szerveznek az éves munkatervnek megfelelően (havonta többször is, ha szükséges). Az SZMSZ tartalmazza az értekezletek rendjét, a szervezetek közötti kapcsolattartás rendjét és fajtáit. Ha szükséges, rendkívüli értekezletet hívnak össze, melynek folyamata spontán. A munkatársak a nevelési feladatok ellátásához szükséges információkhoz, tartalmakhoz szakirodalomból, illetve digitális eszközök igénybevételével jutnak. Az ismeretekhez szükséges információhoz való hozzáférés napi szinten biztosított. Projekt megbeszélések: családi napok, ünnepek előtt, Információ átadás: igazgatói értekezlet után, illetve ad-hoc módon: naponta, szükség szerint. (pedagógus és vezetői interjú)*

4.3.4. A nevelő-oktató munka értékelésével és eredményeivel kapcsolatos információk szóban vagy írásban folyamatosan eljutnak a munkatársakhoz.

***teljesül***

*Az igazgató az ellenőrzési tervben foglaltak szerint végzi az ellenőrzést az óvodapedagógusok esetében: a nevelési év során egy-egy alkalommal végez csoportlátogatást, melynek tapasztalatairól szóbeli és írásbeli visszajelzést nyújt pozitív megerősítéssel, jegyzőkönyv készül. (csoportnaplók, vezetői és pedagógus interjú)*

**Tevékenységek**

4.1. Az óvodapedagógusok többszintű együttműködésének és szakmai munkájuknak intézményi célokkal összhangban történő megvalósulása.

***kiemelkedő***

4.2. Rendszeres, magas színvonalú belső tudásmegosztás.

***megfelelő***

4.3. Folyamatos és hatékony, több csatornán működő kommunikációs rendszer működése.

***megfelelő***

**Fejleszthető tevékenységek**

Több csatornán működő belső kommunikáció, belső információáramlás. Jó gyakorlatok gyűjtése, megosztása a hatékony pedagógiai munka érdekében. A honlap folyamatos frissítése, gondozása, aktualizálása az intézményben folyó minőségi munka bemutatása érdekében.

**Kiemelkedő tevékenységek**

A nevelő-oktató munka ellenőrzése és értékelése. Tervezett alkalmazotti, nevelőtestületi értekezletek. Nyitottság, összetartozás és egymás elfogadása. Innovatív, együttműködő közösség. Szakmaiságon alapuló, koherens szakmai közösség. Tudásmegosztás, a közös gondolkodás, együttes tevékenykedés elvének megvalósulása. A pedagógiai működés feltételeinek az óvodás korú gyermekek testi lelki harmonikus és egyéni igényeiket figyelembe vevő fejlődéséhez történő igazítása.

**5. Az intézmény külső kapcsolatai**

100%

**5.1. Melyek az intézmény legfontosabb partnerei?**

5.1.1. Az intézmény pedagógiai programjával összhangban, a vezetés irányításával megtörténik a külső partnerek azonosítása, köztük a kulcsfontosságú partnerek kijelölése és ezek megismertetése a munkavállalókkal.

***teljesül***

*Az intézmény fontosnak tartja a külső partnerekre vonatkozó kapcsolati rendszerét, ezért azt megtervezi, kialakítja és működteti. Azonosításuk a stratégiai és operatív dokumentumokban megtörtént: szülők, a helyi iskola, Pedagógiai szakszolgálat, orvos, védőnő, Családsegítő és Gyermekjóléti Szolgálat, Nevelési Tanácsadó, Könyvtár, a fenntartó Önkormányzati társulás, erdészet, Múzeumok, Horgász Egyesület, Mozgáskorlátozottak, Nagycsaládos Egyesület, Idősek Klubja. A partnerek köre és a kapcsolatuk tartalma megjelenik az intézményi dokumentumokban, ismertek a dolgozók körében. A partnerekkel való kapcsolattartás megszervezéséért, irányításáért az igazgató felel, de a konkrét feladatok kapcsán a tagóvoda dolgozói is aktív kapcsolattartó szerepet töltenek be. (Pedagógiai program, SZMSZ, munkaterv, vezetői interjú)*

**5.2. Mi az egyes partneri kapcsolatok tartalma?**

5.2.1. Az intézmény a kulcsfontosságú partnerekkel az együttműködés tartalmát egyezteti, igényeiket és elégedettségüket rendszeresen felméri.

***teljesül***

*A családokra, a szülőkre kulcsfontosságú partnerként tekintenek, közös céljaik megvalósítása érdekében számítanak aktív együttműködésükre. Intézményi önértékelés keretén belül, valamint évente elégedettségmérést végeznek. A szülők igényeit beépítik mindennapi munkába. A külső partnerekkel a kapcsolat folyamatos és kölcsönös, mely egyeztetéseken és megbeszéléseken alapul. A kapcsolatok tartalma a gyakorlatban kölcsönös szakmai kommunikáció, rendezvényeken való részvétel, szakmai tapasztalatcsere, szoros együttműködés, konzultációk, megbeszélések formájában valósul meg. Az intézmény külső partnereihez kapcsolódó konkrét tevékenységek és tartalmak megjelennek az intézményi dokumentumokban; minden partner számára hozzáférhetőek. (Pedagógiai program, SZMSZ, munkaterv, beszámolók, vezetői, pedagógus és szülői interjú)*

5.2.2. Rendszeres, kidolgozott és követhető az intézmény panaszkezelése.

***teljesül***

*Az intézmény panaszkezelése kidolgozott, Panaszkezelési szabályzatba foglalt, melyet az SZMSZ melléklete tartalmazza. Az igazgató és az óvodapedagógusok jó kapcsolatot ápolnak a szülőkkel, nyitottak a szülők visszajelzéseire, bátran fordulhatnak hozzájuk kérdéseikkel, problémájukkal mindig segítségre számíthatnak (Panaszkezelési Szabályzat, SZMSZ, szülői interjú)*

**5.3. Hogyan kapnak tájékoztatást a partnerek az intézmény eredményeiről?**

5.3.1. Az intézmény vezetése a jogszabályban előírt módon eleget tesz tájékoztatási kötelezettségeinek, a helyben szokásos módon tájékoztatja külső partereit.

***teljesül***

*Az óvodában a gyermekek szüleivel történő kapcsolattartás formái megfelelőek, hatékonyan biztosítják a szülők számára, hogy hozzájussanak az intézménnyel és gyermekükkel kapcsolatos információkhoz. Rendszeres értekezletek, fogadóórák, megbeszélések alkalmával, valamint az intézmény vezetése a jogszabályban előírt módon eleget tesz tájékoztatási kötelezettségeinek. Ezen kívül facebook csoportot is működtetnek az óvodai csoportok, illetve élnek a papír alapú és szóbeli tájékoztatás lehetőségével is. (Pedagógiai program, SZMSZ, szülői, pedagógus és vezetői interjú)*

5.3.2. A partnerek tájékoztatását és véleményezési lehetőségeinek biztosítását folyamatosan felülvizsgálják, visszacsatolják és fejlesztik.

***teljesül***

*A partnerek tájékoztatása és véleményezési lehetőségeinek biztosítása jogszabályi előírásoknak megfelelően folyamatos: napi találkozások alkalmával, szülői értekezleteken, fogadó órákon, nyílt napokon, facebook csoportban. A mindennapi kapcsolat és információátadás a domináns. A partnerek bevonása a döntéshozatalba megtörténik, igényeik figyelembevételére nagy hangsúlyt helyeznek. Az igazgató figyelemmel kíséri a partnerek visszajelzéseit. Közös programokon közvetlenül is van mód a vélemények megismerésére. Az önértékelési folyamat során a partneri elégedettségmérést végeznek. Az óvoda nyitott a tevékenységükkel kapcsolatos észrevételekre, a támogató javaslatokat, az ötleteket felhasználják további munkájukhoz. (szülői, pedagógus és vezetői interjú)*

**5.4. Hogyan vesz részt az intézmény a közéletben (települési szint, járási/tankerületi szint, vármegyei szint, országos szint)?**

5.4.1. Az intézmény részt vesz a különböző társadalmi, szakmai szervezetek munkájában és a helyi közéletben, a különböző helyi/regionális rendezvényeken.

***teljesül***

*Az óvodapedagógusok és a gyermekek közös programokat szerveznek. A tagóvoda helyi hagyományai, szokásai, a jeles napok óvodai ünnepei prioritást élveznek. Az óvoda részt vesz különböző társadalmi, szakmai szervezetek munkájában és a helyi közéletben pl. falunap, nemzeti ünnepek, falu Gyereknap. (vezetői, pedagógus és szülői interjú, Pedagógiai program, munkaterv, beszámolók)*

5.4.2. Az intézmény közéleti tevékenységét elismerik.

***teljesül***

*A település társadalmi eseményein részt vesznek, a település kulturális életének szerves része az óvoda. Az intézmény közéleti tevékenységét elismerik; számítanak rájuk, munkájukat szóbeli elismeréssel díjazzák. Az intézmény közéleti tevékenységét az önkormányzat pedagógus napon egy ebéddel ismeri el, ami az iskola dolgozóival közös program. Az igazgató jelezte a fenntartónak az oklevél, virág átadását is megbecsülése jeleként. (vezetői és pedagógus interjú)*

5.4.3. Az intézmény a fenntartható fejlődés pedagógiájának megvalósítása érdekében együttműködik más intézményekkel, szervezetekkel is, támogatja az óvodapedagógusok és gyermekek részvételét olyan projektekben, amelyek erősítik a résztvevőkben a fenntartható fejlődés szemléletmódját.

***teljesül***

*A Pedagógiai program megfogalmazza a környezetvédelmi nevelés, fenntarthatóságra nevelés módszertani alapelveit. A fenntartható fejlődés pedagógiájának megvalósítása kiemelt cél, ezért az intézmény támogatja az óvodapedagógusok és gyermekek részvételét olyan projektekben, amelyek erősítik a résztvevőkben a fenntartható fejlődés szemléletmódját. Együttműködnek az intézmény a Május 1. Vadásztársasággal, (vadetetőket töltenek fel), a Grow Group palánta nevelő teleppel, (ahol a gyerekek ismerkednek a kertészek munkájával) ezzel is erősítve a fenntartható fejlődés szemléletmódját a mindennapi pedagógiai munkában. A jeles zöld napokat megtartják: Föld napja, Víz világnapja, Állatok világnapja, Madarak és fák napja. (pedagógus és vezetői interjú)*

**Tevékenységek**

5.1. A pedagógiai program céljainak megvalósítását támogató partneri kapcsolatok kialakítása.

***kiemelkedő***

5.2. A partnerekkel való együttműködés szabályozott.

***kiemelkedő***

5.3. A partnerek tájékoztatása rendszeres, szabályozott.

***kiemelkedő***

5.4. Az intézmény közéletben való részvétele nyomon követhető.

***megfelelő***

**Fejleszthető tevékenységek**

Az intézmény szakmai és közéleti tevékenységének elismerése, indítványozása javasolt.

**Kiemelkedő tevékenységek**

Az intézmény kapcsolatrendszere. Partnerkapcsolatok működtetése. A családok aktív bevonása az óvoda életébe. Partnerek tájékoztatása.

**6. A pedagógiai működés feltételei**

100%

**6.1. Hogyan felel meg az infrastruktúra az intézmény nevelési/tanítási struktúrájának, pedagógiai értékeinek, céljainak?**

6.1.1. Az intézmény rendszeresen felméri a pedagógiai program megvalósításához szükséges infrastruktúra meglétét, jelzi a hiányokat a fenntartó felé.

***teljesül***

*Az intézmény rendszeresen felméri a pedagógiai program megvalósításához szükséges infrastruktúra meglétét az éves Munkatervében, erre a Beszámolóban reflektál, jelzi a hiányokat a fenntartó, a Tisza-menti Önkormányzati Társulás illetékese felé. Mindent megtesznek a zavartalan nevelőmunka biztosításáért. Az infrastruktúra fejlesztésre vonatkozó 5 évre szóló intézkedési tervvel nem rendelkeznek. A csoportszobák és egyéb helyiségek tárgyi felszereltsége, eszközellátottsága megfelelő, igazodik az intézmény Pedagógiai programjához. A mozgáshoz, szabad levegőn való játékhoz a feltételek adottak. (bejárás, vezetői interjú, munkaterv)*

6.1.2. Az intézmény rendelkezik a belső infrastruktúra fejlesztésére vonatkozó tervvel, amely figyelembe veszi az intézmény nevelési/tanítási struktúráját, a nevelőmunka feltételeit és pedagógiai céljait.

***teljesül***

*Az infrastruktúra fejlesztésére vonatkozó terv a Munkaterv részét képezi. Fejlesztési célok kijelölése megtörténik. A takarékos működtetés valamennyi munkatárs összehangolt tevékenységével valósul meg. Megbecsülik, hasznosítják az erőforrásokat - udvar, óvodai helyiségek, játékeszközök, gazdag mozgásfejlesztő eszközök. A belső infrastruktúra fejlesztése tervezetten történik. A játék, a tanulás, tapasztalatszerzés tárgyi feltételei adottak, a gyermekek életkorához, fejlettségéhez igazodó játékeszközök biztosítottak. Az alapfeladatok ellátásához szükséges feltételek biztosításához jelentősen hozzájárulhatna egy óvoda alapítvány létrehozása. (bejárás, vezetői interjú)*

6.1.3. Az intézmény a fenntartható fejlődés szempontjait szem előtt tartva, az erőforrások tudatos, takarékos felhasználására törekszik, amellyel jó példát mutat a gyermekek, a szülők és a külső partnerek felé.

***teljesül***

*A fenntartható fejlődés megvalósulása az óvodai élet valamennyi színterén megvalósul, beépül a nevelés-oktatás folyamatába, a gyermeki tevékenységekbe. A környezet ismeretén és személyes felelősségen alapuló környezetkímélő magatartás kialakítása minden óvodapedagógus kiemelt feladata és az óvoda helyi nevelési gyakorlata is egyben. A környezetvédelem és a fenntartható fejlődés iránti elkötelezettség kialakításával, szemléletformálással, a szervezett programjaikkal a szülők és a külső partnerek felé jó példát mutatnak. A gyermekeket az erőforrások tudatos felhasználására nevelik. A Jeles-napok ünneplésekor aktív cselekvő programmal igyekeznek a gyerekeknek a fenntartható fejlődést megmutatni. Az óvodai kollektíva jó példát mutat a partnereknek az erőforrások tudatos felhasználásában. A feladatellátás megszervezésekor takarékos gazdálkodásra törekszenek, melyben az igazgató is élen jár. (munkaterv, Pedagógiai program, beszámoló)*

6.1.4. A köznevelési intézmény rendelkezésére álló eszközök és felszerelések megfelelnek a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 2. mellékletben foglaltaknak és a miniszter által vezetett minisztérium honlapján közzétett eszközjegyzéknek, illetve elégségesek a pedagógiai program végrehajtásához.

***teljesül***

*A Pedagógiai program végrehajtásához szükségek eszközök az óvoda rendelkezésére állnak. Az óvoda felújított, jól felszerelt, rendelkeznek a rendeletben foglalt eszközökkel, azon kívül AYRES terápiás eszközökkel, Mozgáskotta készlettel. Az óvoda külső és belső környezete rendezett, esztétikus, a gyermekek jó közérzetét biztosítják. A pedagógiai célok tekintetében az infrastruktúra fejlesztésére vonatkozó tervek jelennek meg a munkatervekben. A beszámoló tartalmazza a megvalósult fejlesztéseket. (bejárás, beszámoló, munkaterv, vezetői interjú)*

**6.2. Hogyan felel meg az intézményi tárgyi környezet a különleges bánásmódot igénylő gyermekek nevelésének, tanításának?**

6.2.1. Az intézmény megtervezi a különleges bánásmódot igénylő gyermekek neveléséhez, oktatásához szükséges tárgyi eszköz szükségletet, és törekszik arra, hogy ezek rendelkezésre álljanak.

***teljesül***

*Az intézményben a különleges bánásmódot igénylő gyermekek neveléséhez a tárgyi környezet megfelelő. Az óvodában fejlesztő pedagógus és gyógypedagógus látja el fejlesztést igénylő BTMN gyermekeket, rendelkeznek fejlesztő szobával is. A különleges bánásmódot igénylő gyermekek fejlesztéséhez a speciális eszközök beszerzése tudatos, így folyamatos eszközfejlesztéssel és állagmegóvással igyekeznek biztosítani a szükséges tárgyi feltételeket. SNI és BTMN gyermekeket egyaránt ellátnak, az intézményben jelenleg 5 SNI gyermek, és 3 BTMN gyermek jár. Számukra a fejlesztéshez az eszközöket, a fejlesztőpedagógusi ellátottságot az intézmény biztosítja. A tehetséggondozás pedagógiai szempont. A tehetségígéretek kiválasztása óvodapedagógusi ajánlás szerint történik. (bejárás, pedagógus és vezetői interjú)*

**6.3. Milyen a digitális eszközök kihasználtsága?**

6.3.1. Az óvodapedagógusok a napi gyakorlatban alkalmazzák a digitális technológiát a tanítás-tanulás, az értékelés, a kommunikáció során.

***teljesül***

*A digitális eszközellátottság az óvodában megfelelő (laptopok, táblagépek, projektor). A pedagógusok tervező munkájukhoz, a gyerekeknek egyes tudástartalmak közvetítésére, a tanulási folyamat támogatására alkalmanként, témától függően használják a digitális eszközöket pl. különleges jelenségek, természeti dolgok bemutatására. A dokumentációt számítógépen végzik /OviKréta/. Zárt közösségi csoportot működtetnek - melyet a nevelőtestület kommunikációja céljából hoztak létre. A szülőkkel való kapcsolattartás tekintetében a közösségi oldalak lehetőségeit is alkalmazzák. (Pedagógiai program, munkaterv, beszámolók, pedagógus és vezetői interjú)*

6.3.2. Az eszközök kihasználtsága, a foglakozáson való alkalmazásuk nyomon követhető.

***teljesül***

*Az óvoda eszközparkja a napi pedagógiai gyakorlatban megfelelően kihasznált. A digitális eszközök kihasználtsága egyre több fejlesztési területen bővül a pedagógusok gyakorlatában. Az IKT eszközök használata felfedezhető a naplók vezetésében, a digitális tartalmak jelen vannak a kapcsolattartásban, kommunikációban. A napi nevelő munkában alkalomszerűen, a nevelőmunka színesítésére alkalmazzák. A digitális kompetenciájukat a pedagógusok fejleszthetőnek látják. (vezetői és pedagógus interjú)*

**6.4. Hogyan felel meg a humánerőforrás az intézmény képzési struktúrájának, pedagógiai értékeinek, céljainak?**

6.4.1. Az intézmény rendszeresen felméri a nevelő-oktató munka humánerőforrás szükségleteit, reális képpel rendelkezik róla.

***teljesül***

*Az igazgató rendszeresen felméri a személyi feltételeket, reális képpel rendelkezik a nevelő-oktató munka humánerőforrás-szükségletéről. A felmerült problémákat idejében jelzi a fenntartó felé. Az intézmény jövőképe érdekében az intézmény igazgatója öt évre szóló továbbképzési tervet, valamint évente beiskolázási tervet készít a szükségleteknek megfelelően. (vezetői interjú)*

6.4.2. A humánerőforrás szükségletben bekövetkező hiányt, a felmerült problémákat idejében jelzi a fenntartó számára.

***teljesül***

*Az éves munkaterv és az éves beszámoló tartalmazza a humánerőforrásra vonatkozó megállapításokat. Folyamatos az együttműködés, kapcsolattartás az igazgató által a fenntartóval. A humánerőforrás szükségletben bekövetkező hiányt, a felmerült problémákat az intézmény igazgatója idejében jelzi a fenntartó számára. A nevelőmunkát a 3 óvodapedagógus a két csoportban csak kiváló szervezéssel tudja megvalósítani, szükséges lenne még egy óvodapedagógus alkalmazása. (vezetői interjú, munkaterv, beszámoló)*

6.4.3. A pedagógiai munka megszervezésében, a feladatok elosztásában a szakértelem és az egyenletes terhelés kiemelt hangsúlyt kap.

***teljesül***

*A pedagógiai munka megszervezése tudatos, a feladatok elosztásában a szakértelem és az egyenletes terhelés megvalósítására törekednek. A munkarend beosztásával minden dolgozó tisztában van, így az óvodai munka zökkenőmentesen, egymást segítve működik. Az egyéni megbízatások elosztása a szakértelem, a pedagógusok erősségeinek figyelembevételével történik. A kiosztott feladatok személyre szabottak. Három óvodapedagógus dolgozik a két csoportos óvodában. Lelkesedésüknek, a hivatásuk iránti elköteleződésüknek hála mindenki alaposan kiveszi a részét a napi munkából, hiszen az egyenletes terhelés ebben az esetben sem könnyű napi szinten megvalósítani. Az óvoda igazgatója ismeri a kollégái erősségeit, és ez adja a munkamegosztás fő szempontját. (munkaterv, vezetői és pedagógus interjú)*

6.4.4. Az óvodapedagógusok végzettsége, képzettsége megfelel a nevelőmunka feltételeinek, az intézmény deklarált céljainak.

***teljesül***

*Szakképzettség területén, valamennyi óvodapedagógus és gyermekekkel foglalkozó szakember rendelkezik a munkaköre ellátásához szükséges képesítéssel. Az óvodapedagógusok szakképzettsége megfelelő, a nevelőmunkát maximálisan ellátják. Szakmaiságukat a mindennapokban bizonyítják. A vezetés támogatja óvodapedagógusok személyes fejlődését a szervezet teljesítményének növelése érdekében, felkészülve a kihívásokra, változásokra. (munkaterv, beszámoló)*

6.4.5. Az óvodapedagógusok nyitottak olyan új megközelítésekre, amelyek a digitális nevelési-tanítási technológiák hatékony alkalmazását támogatják a nevelési, tanulási eredmények elérése érdekében.

***teljesül***

*A nevelőtestület innovatív, nyitott az digitális módszerekre. Egyre többen alkalmazzák a digitális eszközöket, nyitottak a digitális lehetőségek befogadására, alkalmazására, amelyek a nevelés hatékonyságát és a tanulási eredményeket javítják. A napi pedagógiai folyamatban és a projektek tervezésében és levezetésében alkalmazzák a pedagógusok a laptopot. (pedagógus interjú)*

**6.5. Milyen szervezeti kultúrája van az intézménynek, milyen szervezetfejlesztési eljárásokat, módszereket alkalmaz?**

6.5.1. Az intézmény szervezeti és tanulási kultúráját a közösen meghozott, elfogadott és betartott normák, szabályok jellemzik, fejlesztésében az intézmény vezetése aktívan részt vesz.

***teljesül***

*Az igazgató a tagóvodában gyermekcsoportban is ellát teljes értékű pedagógiai feladatokat. Ennek ellenére példaértékűen működteti az intézményen belüli változatos tudásmegosztási formákat, a szervezeti célokat támogató már bevált és hatékonyan működő szokások, magatartásformák megőrzését és az új, korszerű módszerek bevezetését is. Támogatja a kollégák önképzését, szükség szerinti továbbképzését, a bevált és újszerű pedagógiai gyakorlatok és a képzéseken tanultak átadását. A főigazgató nagy tiszteletnek és megbecsülésnek örvend. (vezetői és pedagógus interjú)*

6.5.2. Az intézmény munkatársai gyűjtik és megosztják a jó tanulásszervezési és pedagógiai gyakorlatokat az intézményen belül és kívül.

***teljesül***

*Az óvoda pedagógusai a továbbképzéseken szerzett tudásukat szakmai megbeszéléseken átadják egymásnak, gyűjtik és megosztják a jó tanulásszervezési és pedagógiai gyakorlatokat az intézményen belül. A szakmai tudásmegosztás, szoros együttműködés, segítő közösség jellemzi az intézményben dolgozókat. Jól meghatározott szabályokkal/elvárásokkal rendelkezik az óvoda melyek közvetve és közvetlenül is a nevelési- tanulási folyamat hatékonyságát növelik. Kialakult rend szerint a Csanyteleki óvoda közösségével közösen gyűjtik és megosztják egymással a hallott, tapasztalt jó gyakorlatokat a hospitálások, értekezletek alkalmával. (intézményi önértékelés, vezetői és pedagógus interjú)*

**6.6. Milyen az intézmény hagyományápoló, hagyományteremtő munkája?**

6.6.1. Az intézmény számára fontosak a hagyományai, azok megjelennek az intézmény alapdokumentumaiban, a hagyományápoláshoz és hagyományteremtéshez kapcsolódó tevékenységek tetten érhetők a szervezet működésében, és a nevelő-oktató munka részét képezik.

***teljesül***

*A Pedagógiai Program tartalmazza az óvoda hagyományait, ünnepeit, melyek a munkatervben részletezésre kerülnek. A hagyományok tisztelete, ápolása áthatja az intézmény működését, a nevelőmunkát. Minden óvodapedagógus kötelességének érzi az óvoda hagyományinak ápolását, azok fejlesztését, az intézmény jó hírnevének megőrzését. A hagyományápolás elsődleges eszközei az ünnepségek, rendezvények és a jeles napok. A nevelőtestület év elején közösen meghatározza, az éves munkatervben rögzíti, hogy az adott évben milyen ünnepeket, programokat tart. Az intézményi programok tudatosan szervezettek. Az igazgató törekszik a programok terén is a feladatok egyenletes elosztására. Vannak intézményi szintű közös programok, melyek mindig valamelyik tagóvoda összefogásával valósulnak meg, ezeken a programokon közösen vesznek részt. A rendezvények többsége a szülők számára is nyitott. (Pedagógiai program, munkaterv, beszámolók, vezetői és pedagógus interjú)*

**6.7. Hogyan történik az intézményben a feladatmegosztás, felelősség- és hatáskörmegosztás?**

6.7.1. A munkatársak felelősségének és hatáskörének meghatározása egyértelmű, megfelel a helyi szabályozásban rögzítetteknek.

***teljesül***

*Az SZMSZ rögzíti a feladatkörökhöz rendelt felelősség- és hatásköröket. A feladatok elosztása, a munkatársak felelősségének és hatáskörének meghatározása az éves munkatervben egyértelműen szabályozott, a benne megtalálható feladatlisták is a pontos átláthatóság célját szolgálják. Az éves munkatervekben megjelölt programok és feladatok illeszkednek a stratégiai dokumentumok célkitűzéseihez, támogatják megvalósításukat. (vezetői interjú, munkaterv, SZMSZ)*

6.7.2. Az eredményekről a munkatársak rendszeresen beszámolnak.

***teljesül***

*Az intézményben a munkatársak hatásköre, felelőssége, beszámolási kötelezettsége a Pedagógiai programban és az SZMSZ-ben szabályozott. A megvalósulás a munkatervekben és beszámolókban dokumentált. A kollégák havi rendszerességgel leülnek megbeszélik eredményeiket, problémáikat. A továbbhaladásról, eredményekről, értekezlet keretében beszámolnak a munkatársak. (Pedagógiai program, SZMSZ)*

6.7.3. A feladatmegosztás a szakértelem és az egyenletes terhelés alapján történik.

***teljesül***

*A feladatmegosztásnál az igazgató figyelembe veszi a szakértelmet, az óvodapedagógusok erősségeit, így biztosítható a közel egyenletes terhelés. A kiosztott feladatok személyre szabottak. Az igazgató számíthat a közösség elkötelezett részvételére, együttműködésére. (Pedagógiai program, munkaterv, vezetői interjú)*

**6.8. Hogyan történik a munkatársak bevonása a döntés-előkészítésbe (és milyen témákban), valamint a fejlesztésekbe?**

6.8.1. A munkatársak bevonása a döntés-előkészítésbe a jogszabályi előírások alapján, képességük, szakértelmük és az intézményben kialakított rend szerint történik.

***teljesül***

*Az intézmény működése stabil; épp a kiszámíthatóság, a biztonság adja az egyediségét, ami miatt a szülők nagyon elégedettek. Az intézmény stratégiai döntéseit az igazgató hozza meg. Az esetleges döntés-előkészítésben a nevelőtestület részt vesz, biztosítottak a jogszabályban megfogalmazottak. A véleményalkotás az óvodát érintő kérdésekben természetes folyamat. Az óvodára vonatkozó kisebb horderejű kérdésekben az óvoda alkalmazotti közösség véleményének kikérésével közös konszenzuson alapuló döntés születik. (vezetői és pedagógus interjú)*

**6.9. Milyen az intézmény innovációs gyakorlata?**

6.9.1. Az intézmény lehetőségeket teremt az innovációt és a kreatív gondolkodást ösztönző műhelyfoglalkozásokra, fórumokra, a munkatársak javaslataikkal segítik a fejlesztést.

***teljesül***

*A nevelőtestület nyitott az innovációt ösztönző műhelyfoglalkozásokra, fórumokra. A továbbképzésekről, a jó gyakorlatokról tájékoztatást kapnak az óvodapedagógusok, lehetőségük van ezeken részt venni. A nevelőtestület fogékony az újdonságokra. Szakmai érdeklődésüket, felkészültségüket egyéni igényeik alapján a gyermekek mélyebb megismerése és sokoldalú fejlesztése érdekében teszik. Rendszeresen értekeznek a pedagógusok és keresik az új és kreatív lehetőségeket. (pedagógus és vezetői interjú)*

6.9.2. Az intézmény támogatja az óvodapedagógusok nevelési-oktatási portálokon és szakmai szervezetekben történő együttműködését, amely segíti a szakmai fejlődésüket, a nevelési-tanítási-tanulási tartalmakhoz való hozzáférést és a digitális nevelési-tanulási technológiákkal kapcsolatos tudásuk, digitális kompetenciáik vagy digitális pedagógiai kompetenciáik fejlődését.

***teljesül***

*Az intézmény támogatja az óvodapedagógusok nevelési-oktatási portálokon és szakmai szervezetekben történő együttműködését, amely segíti a szakmai fejlődésüket, a nevelési-tanítási-tanulási tartalmakhoz való hozzáférést és a digitális nevelési-tanulási technológiákkal kapcsolatos tudásuk, digitális kompetenciáik vagy digitális pedagógiai kompetenciáik fejlődését. Az igazgató is támogatja az önfejlesztést. Esetenként az új módszereket, eljárásokat önmaguk kezdeményezésére kutatják fel az óvodapedagógusok és adják át egymásnak azzal kapcsolatos tapasztalataikat. (Továbbképzési program, vezetői és pedagógus interjú)*

6.9.3. A jó gyakorlatok eredményeinek bemutatására, követésére, a digitális technológia által nyújtott lehetőségek alkalmazására nyitott a testület és az intézményvezetés.

***teljesül***

*Az igazgató támogatja a nevelés eredményesebbé tételére irányuló kezdeményezéseket, innovációkat, fejlesztéseket. A legjobb gyakorlatok eredményeinek bemutatására, követésére, alkalmazására nyitott a testület mind intézményen belül, mind azon kívül. Az óvoda belső tudásmegosztásokat, szakmai megbeszéléseket tart, tevékenység látogatásokat szervez. Jó gyakorlat kidolgozása egy lehetőség lehetne. (vezetői és pedagógus interjú)*

**Tevékenységek**

6.1. Az intézmény nevelési/tanítási struktúrájának, pedagógiai értékeinek, céljainak megfelelő infrastruktúra biztosítása.

***megfelelő***

6.2. A különleges bánásmódot igénylő gyermekek nevelésének, tanításának megfelelő tárgyi környezet kialakítása.

***kiemelkedő***

6.3. Rendszeres a digitális eszközhasználat.

***megfelelő***

6.4. Átgondolt, tervezett, az intézmény pedagógiai értékeinek, céljainak megfelelő humánerőforrás-szükséglet biztosítása.

***megfelelő***

6.5. Magas szintű és hatékony szervezeti kultúra megléte jellemző.

***kiemelkedő***

6.6. Az intézmény hagyományápoló, hagyományteremtő tevékenysége megvalósul.

***kiemelkedő***

6.7. Szabályozott felelősség- és hatáskörmegosztás.

***kiemelkedő***

6.8. A munkatársak döntéselőkészítésbe való bevonása.

***kiemelkedő***

6.9. Innovációra nyitott szervezeti kultúra működése.

***kiemelkedő***

**Fejleszthető tevékenységek**

Rendszeres igényfelmérésen alapuló intézkedési terv készítése. Humánerőforrás-szükséglet biztosítása. A pedagógusok digitális kompetenciafejlesztési igényének kiaknázása.

**Kiemelkedő tevékenységek**

A vezető és a nevelőtestület nyitottsága a hagyományőrző tevékenységek szervezésére, óvodai hagyományok ápolása. Digitális eszközellátottság. Munkatársak bevonása a döntés előkészítésbe. Az intézmény alkalmazotti közösségének együttműködése, szakmai igényessége, hatékonysága, összetartása. Az egyéni érdeklődésének és életpályájának figyelembevételével történő továbbképzéseken, belső tudásmegosztásokon, hospitálásokon való részvétel. A szervezeti kultúra. A közösségi attitűd. Önfejlesztés.

**7. Az intézménytípusra vonatkozó nevelési, nevelési-oktatási irányelvben meghatározottak**

100%

**7.1. Hogyan jelennek meg a Kormány és a köznevelésért felelős miniszter által kiadott Óvodai nevelés országos alapprogram céljai a pedagógiai programban?**

7.1.1. Az intézmény pedagógiai programja koherens a Kormány és a köznevelésért felelős miniszter által kiadott Óvodai nevelés országos alapprogramban foglaltakkal, és azzal összhangban fogalmazza meg az intézmény sajátos nevelési-tanulási céljait, feladatait.

***teljesül***

*A Pedagógiai program az intézmény sajátos nevelési-tanulási feladatait, céljait a jogszabályi és tartalmi elvárásokkal összhangban fogalmazza meg. melynek prioritása, hogy kiemelten fontos helyet foglal el a mozgás az óvodai nevelésben. Céljuk a környezet iránti érzékenyítés, feladatuk a gyerekeket körülvevő környezet tapasztalati úton történő megismerése. Az intézmény Pedagógiai programjának módosítására lesz szükség a Kormány és a köznevelésért felelős miniszter által kiadott Óvodai nevelés országos alapprogram módosításai miatt. (Pedagógiai program)*

**7.2. Hogyan történik a pedagógiai programban szereplő kiemelt stratégiai célok operacionalizálása, megvalósítása?**

7.2.1. Minden nevelési év tervezésekor megtörténik az intézmény tevékenységeinek, terveinek ütemezése, ami az éves munkatervben és más fejlesztési, intézkedési tervekben rögzítésre is kerül. A tervekben jól követhetők a pedagógiai program kiemelt céljaira vonatkozó részcélok, feladatok, felelősök, a megvalósulást jelző eredménymutatók.

***teljesül***

*Az éves munkaterv ütemezett, a célok megvalósítását szolgáló feladatok, tevékenységek lebontása, tervezése havi szinten történik. A munkatervek az előző év tapasztalatai mentén és az aktuális feladatok alapján kerülnek megtervezésre. Az intézmény tevékenységi terveinek ütemezése az éves munkatervben rögzítésre kerül. A tervekben a célok, feladatok, határidők, felelősök követhetők. A tervek logikusan felépítettek, tartalmát tekintve igényesen, jól átlátható rendszerben prezentálják a célokat, feladatokat. A csoportszintű tervezés összhangban van az intézmény munkatervével. (munkatervek, beszámolók, SZMSZ)*

7.2.2. Az intézményi dokumentumok nyilvánossága biztosított.

***teljesül***

*Az intézmény Pedagógiai programja, az SZMSZ-e és Házirendje nyilvános. A terveket a nevelőtestület, a szülők szervezete véleményezi és elfogadja. Az információátadással, belső és külső tájékoztatással kapcsolatos szabályokat rögzíti az intézmény Szervezeti és Működési szabályzata. A különböző stratégiai dokumentumok nyomtatott formában az arra kijelölt helyen elérhetőek. Javasolt a tervek nyilvánosságának szélesebb körű biztosítása. (vezetői, pedagógus és szülői interjú)*

7.2.3. Az intézmény továbbképzési programja és a beiskolázási terve annak érdekében készül, hogy a munkatársak szakmai tudása megfeleljen az intézmény jelenlegi és jövőbeli igényeinek, elvárásainak.

***teljesül***

*A továbbképzéseken való részvétel tervezése az óvoda jelenlegi és jövőbeli igényeinek és az óvodapedagógusok érdeklődési körének megfelelően történik. A Beiskolázási terv illeszkedik a Továbbképzési program elvárásaihoz, mely az egyének és az intézmény céljainak összehangolásával valósul meg. Az intézmény biztosítja az óvodapedagógusok továbbképzéseken való részvételét az intézmény szükségleteinek, valamint az egyéni életpálya figyelembevételének megfelelően. A belső továbbképzések szervezése során, illetve az Oktatási Hivatal által biztosított továbbképzések számbavételénél kiemelt fontosságú helyen kezelik az egyéni életpálya megfelelő kialakítását segítő szakmai képzéseket, fórumokat, előadásokat, konferenciákat. (vezetői és pedagógus interjú, Továbbképzési program - beiskolázási terv, munkaterv, beszámolók)*

7.2.4. A nevelést, tanítást segítő eszközök és a nevelési-tanítási módszerek kiválasztása és alkalmazása rugalmasan, a pedagógiai prioritásokkal összhangban történik.

***teljesül***

*Az intézmény infrastruktúrája támogatja a Pedagógiai Program céljainak megvalósítását. A szükséges eszközök, módszerek rendelkezésre állnak, ezeket az adott nevelési-tanítási célnak megfelelően rugalmasan alkalmazzák. A nevelést, tanítást segítő eszközök és módszerek kiválasztása az óvodapedagógusok módszertani szabadsága alapján, saját döntésük szerint történik, figyelembe véve a pedagógiai célokat és feladatokat. Az egészségre nevelés, a mozgás, az önállóság és fenntarthatóság biztosítása érdekében korszerű eljárások, módszerek is helyet kaptak, mint pl. projekt módszer, felfedezéses tanulás, újrahasznosítás. Esztétikus, nyugalmat, biztonságot sugárzó csoportszoba teszik lehetővé a gyermekek megfelelő fejlesztését. (vezetői és pedagógus interjú, bejárás)*

**Tevékenységek**

7.1. A Kormány és a köznevelésért felelős miniszter által kiadott Óvodai nevelés országos alapprogramban meghatározott célok és a pedagógiai program összhangja.

***megfelelő***

7.2. Az intézményi tervezési dokumentumok alapja a pedagógiai programban szereplő kiemelt stratégiai célok megvalósítása.

***kiemelkedő***

**Fejleszthető tevékenységek**

A tervek nyilvánosságának szélesebb körű biztosítása. Az intézmény Pedagógiai programjának módosítása a Kormány és a köznevelésért felelős miniszter által kiadott Óvodai nevelés országos alapprogram módosításai miatt.

**Kiemelkedő tevékenységek**

Az Intézmény Pedagógiai programjának koherenciája az Óvodai nevelés országos alapprogramjával. Az intézmény sajátos nevelési-tanulási feladatai, céljai összhangja a jogszabályi elvárásokkal. A Pedagógiai program és az intézményi környezet, a fenntartói elvárások és a szülői igények összhangja. A törvény által előírt feltételek, eszközök biztosítása. Az intézmény jelenlegi és jövőbeli igényeinek, elvárásainak megfelelő szakmai tudás. A pedagógusok szakmai tudásának bővítése. Elkötelezettség a gyerekek fejlődése mellett.